DULU KHIANAT KEPADA TUN M, KINI BUKAN SAJA KHIANAT ANWAR TAPI AZMIN JUGA KHIANAT KEPADA PH

Tindakan Azmin Ali memberi sokongan kepada kenyataan Pas yang mahu Tun Mahathir Mohamad diberi ruang berkhidmat sebagai Perdana Menteri sehingga habis penggal PRU14 adalah sesuatu yang 100% salah atas kedudukannya sebagai salah seorang pemimpin tertinggi PH.
Ini kerana PH secara umumnya telah bersetuju bahawa khidmat Tun Mahathir sebagai Perdana Menteri hanyalah sekitar tempoh dua tahun sebelum mesti menyerahkan jawatan itu kepada Anwar Ibrahim untuk menggantikannya.
Lebih daripada itu, tindakan Azmin memberi sokongan kepada kenyataan Pas di ketika PH sudah ada ketetapan mengenai peralihan kuasa kepada Anwar adalah jelas suatu pengkhianatan yang nyata.
Dalam hal ini Azmin bukan saja khianat kepada Anwar, tetapi juga khianat kepada PH.
Sebagai Timbalan Presiden PKR, sokongannya kepada pendirian Pas itu menunjukkan beliau telah khianat kepada Anwar yang merupakan Presiden PKR.
Sebagai Naib Presiden PH pula, Azmin telah khianat kepada ketetapan gabungan itu yang sejak sebelum PRU14 lagi telah ada konsensus berhubung peralihan kuasa daripada Tun Mahathir kepada Anwar.
Dengan yang demikian, perlakuan Azmin yang tidak lagi setia kepada PKR dan PH, malah condong kepada Pas sebagai sebuah parti pembangkang, dalam apa sifir sekali pun, selain salah, adalah sesuatu yang tidak boleh dibiarkan.
Sama ada PKR atau PH, kedua-duanya wajar menghantar surat tunjuk sebab kepada Azmin atas perlakuan tidak wajar dan tidak beretikanya itu.
Tindakan disiplin – sama ada gantung atau pecat keahlian – mesti dikenakan kepada Azmin supaya menjadi pengajaran kepada lain-lain pemimpin bahawa kesetiaan mestilah kepada parti di mana mereka bernaung dan PH yang menjadi kerajaan, bukan kepada pihak lain yang berada di luar gabungan atau kepada pihak pembangkang.
Kecondongan Azmin kepada Pas, jika sejarah diimbas, bukanlah sesuatu yang pelik sebenarnya. Sebelum PRU14 lagi, beliau memang condong kepada Pas dan mahu bekerjasama dengan parti itu berbanding dengan Amanah.
Sebab itu, Selangor merupakan negeri terakhir memuktamadkan senarai calon pilihanraya kerana sehingga detik akhir beliau masih berusaha untuk mengajak Pas bekerjasama dan menyokongnya agar terus kekal menerajui negeri paling kaya itu.
Hanya setelah Pas berkeras untuk bertanding secara sendirian dan tidak mahu bekerjasama dengannya, barulah Azmin akhirnya akur untuk kembali bersama-sama dengan PH.
Selain itu, Azmin juga merupakan pemimpin PH yang terakhir bersetuju dengan ketetapan bahawa Tun Mahathir adalah calon Perdana Menteri sekiranya gabungan itu menang PRU14 lalu.
Beliau bersama beberapa penyokongnya, terutama Zuraida Kamaruddin, sejak awal lagi dengan keras menolak pencalonan Tun Mahathir dan mahukan pemimpin yang lebih muda diletakkan sebagai calon Perdana Menteri.
Oleh kerana Tun Mahathir dianggapnya sudah terlalu tua dan Anwar pula ketika itu masih berada dalam penjara, maksud orang muda yang dimahukannya sebagai calon Perdana Menteri itu tidak lain adalah dirinya sendiri.
Bermakna, cita-cita dan keghairahan mahu memintas orang lain bagi merampas kerusi Perdana Menteri bukanlah tabii baru yang ditunjukkan oleh Azmin.
Dulu, beliau cuba memintas dan mengkhianati Tun Mahathir, kini demi mengejar cita-cita menjadi Perdana Menteri, beliau sekali lagi hendak melakukan tindakan luar tabii dengan mahu memintas dan mengkhianati Anwar pula.
Namun Azmin barangkali lupa, selain khianat kepada parti dan Anwar selaku Presiden PKR adalah suatu perlanggaran disiplin yang nyata, mengkhianati ketetapan PH adalah jauh lebih besar “dosa” yang telah dilakukannya.
Maka, sudah sampai masanya amalan politik luar tabii Azmin hendaklah dihentikan serta-merta dengan sama ada PKR atau PH, salah satu daripaanya mesti bertindak segera terhadapnya.
(Shahbudindotcom 30/07/2019)

0

0

votes
Article Rating
Kongsikan artikel ini


PM, IGP DAN AG DITUNTUT LAKSANA UNDANG2 DALAM ISU VIDEO SEKS

Setahun yang lalu pada 16 Julai 2018 ketika mengangkat sumpah sebagai seorang Ahli Dewan Rakyat bagi Parlimen Malaysia, sebaik sahaja selepas Pilihanraya Umum ke-14, saya telah berikrar untuk mempertahankan Perlembagaan Persekutuan Malaysia iaitu undang-undang utama negara ini yang asas pentingnya ialah bahawa sesungguhnya negara Malaysia ini hendaklah bergerak atas landasan kedaulatan undang-undang dan keluhuran Perlembagaan Persekutuan.
2. Justeru itu saya menuntut Perdana Malaysia sekarang Tun Dr Mahathir Mohamad supaya menjalankan tugasnya yang diamanahkan oleh rakyat berdasarkan prinsip kedaulatan undang-undang dan keluhuran Perlembagaan Persekutuan Malaysia.
3. Sebagai seorang Ahli Parlimen saya juga menuntut Peguam Negara Tommy Thomas yang berperanan juga sebagai Pendakwa Raya supaya menunaikan tanggungjawabnya di bawah Perlembagaan Persekutuan Malaysia dengan adil dan saksama, tanpa takut dan pilih kasih untuk melakukan pendakwaan bagi setiap kesalahan jenayah berdasarkan prinsip kedaulatan undang-undang.
4. Sebagai seorang Ahli Parlimen yang telah dipilih oleh rakyat dan sebagai seorang pengamal undang-undang selaku peguambela dan peguamcara, saya juga menuntut Ketua Polis Negara Hamid Bador supaya menjalankan tugas kepolisannya secara profesional berdasarkan kedaulatan undang-undang dan keluhuran perlembagaan tanpa memilih bulu.
5. Sehari sebelum Hariraya Aidilfitri yang lalu, negara kita telah dikejutkan dengan isu video sex semburit yang dikaitkan dengan seorang Menteri Kanan dalam Kabinet Kerajaan Persekutuan.Beberapa tangkapan untuk tujuan siasatan di bawah Kanun Acara Jenayah telah dilakukan oleh pihak Polis.
6. Dari segi fakta yang ada setakat ini di hadapan mata rakyat Malaysia dan Dunia, bahawa sesungguhnya ada seorang saksi yang material dan teramat penting yang telah mengaku tanpa paksa dan membuat pengakuan secara sukarela bahawa dialah yang menjadi salah seorang pelaku dalam kes hubungan seks yang di dalam statut Kanun Keseksaan Malaysia adalah satu kesalahan jenayah yang boleh dihukum penjara dan sebat.
7. Masa telah lebih dari cukup untuk pihak Polis PDRM menyelesaikan Kertas Siasatannya dan menyerahkan kepada Pendakwa Raya untuk memulakan tindakan pendakwaan.Tidak perlu seseorang untuk menjadi peguam atau pakar undang-undang terlebih dahulu untuk memahami bahawa bola sekarang berada di gelanggang Ketua Polis Negara dan juga Peguam Negara merangkap Pendakwa Raya. Kedua-dua ketua Agensi Kerajaan tersebut yang diamanahkan oleh Perlembagaan Persekutuan bagi pihak rakyat dan Yang di-Pertuan Agong hendaklah menjalankan tugasnya di bawah undang-undang bagi perlaksanaan sistem keadilan di Malaysia menurut asas Kedaulatan Undang-Undang dan keluhuran Perlembagaan.
8. Jika pihak Ketua Polis Negara dan Peguam Negara serta Pendakwa Raya gagal dalam menjalankan tugasnya berhubung isu video sex semburit itu maka mereka berdua telah melakukan satu kesalahan besar di bawah undang-undang.
9. Dalam hal ini, akhir sekali saya menuntut Tun Dr Mahathir Mohamad selaku Perdana Menteri dan Pengerusi Gabungan Pakatan Harapan di mana saya salah seorang Ahli Parlimen Pakatan Harapan yang telah berjaya bersama-sama membentuk kerajaan baru Pakatan Harapan dengan janji kepada rakyat untuk mengembalikan The Rule of Law atau kedaulatan Undang-Undang di Malaysia ini supaya tanpa bertangguh-tangguh melaksanakan proses keadilan seperti yang telah dijanjikan itu dengan jujur dan adil, tanpa sebarang campur tangan dan gangguan terhadap proses pentadbiran sistem keadilan dan undang-undang di negara ini bersabit episod video sex semburit yang telah memalukan lebih 32 juta rakyat Malaysia di mata masyarakat dunia.
10. Kesimpulannya, masa telah sampai untuk Perdana Menteri, Peguam Negara, Pendakwa Raya dan Ketua Polis Negara membuktikan kepada kami semua rakyat Malaysia dan dunia antarabangsa bahawa sesungguhnya anda semua telah menjalankan tugas dan amanah mempertahankan Perlembagaan Persekutuan Malaysia kerana berani menegakkan kedaulatan undang-undang.
Yang benar,
Hassan Abdul Karim
Ahli Parlimen Pasir Gudang
30 Julai 2019

0

0

votes
Article Rating
Kongsikan artikel ini


JANJI TERBARU TUN M MASIH LAGI KABUR SIFATNYA

Walaupun Tun Mahathir Mohamad sekali lagi mengulangi janji akan menyerahkan kuasa kepada Anwar Ibrahim, sebenarnya tiada apa-apa yang baru dalam lafaz kata-katanya yang terbaru ini.
Ia hanyalah sekadar ulangan kepada janji-janjinya sebelum ini.
Tun Mahathir mengatakan akan menunaikan janjinya dan tidak akan memungkiri janji, tetapi dalam waktu yang sama masih menyebut penyerahan jawatan Perdana Menteri kepada Anwar itu hanya akan berlaku sebaik saja beliau mengundurkan diri.
“Saya tidak akan memungkiri janji sendiri.
“Apa pun yang berlaku, saya akan berpegang pada ikrar saya.
“Saya sudah pun bersetuju bahawa apabila saya undur, Anwar akan mengambil alih daripada saya sebagai Perdana Menteri.
“Itu janji yang saya buat dan saya akan kotakan janji itu,” katanya dalam interbiu dengan saluran berita antarabangsa Turki, TRT.
Interbiu itu dirakamkan pada 29 Julai lalu iaitu hari yang sama dengan Azmin menyatakan sokongan kepada cadangan Hadi Awang agar beliau terus kekal sebagai Perdana Menteri sehingga PRU15 akan datang.
Soalnya bila Tun Mahathir akan mengundurkan diri?
Dua tahun? Dua tahun setengah? Tiga tahun?
Atau Tun Mahathir masih lagi menilai-nilai cadangan Hadi Awang yang disokong oleh Azmin Ali yang mahukannya berkhidmat sehingga habis penggal?
Kenapa dalam mengulang-ulang janji akan menyerahkan jawatan dan tidak memungkiri janji, Tun Mahathir masih enggan menyebut tarikh yang tepat tentang pengundurannya?
Susahkah memilih satu tarikh untuk berundur?
Jika pada 2002 dahulu Tun Mahathir boleh memilih 31 Oktober 2003 sebagai tarikh pengundurannya untuk Tun Abdullah Badawi menjadi penggantinya, kenapa kali ini beliau terlihat sukar melakukan sesuatu yang pernah dilakukannya?
Apa bezanya tahun 2002 dengan 2019?
Selagi Tun Mahathir tidak menetapkan tarikh untuk pengundurannya, berapa banyak pun janji penyerahan kuasa diulang-ulangnya, ia tetap sesuatu yang kabur dan sukar untuk dipercayai.
Banyak rekodnya melakukan U-Turn sebelum ini membuatkan ramai yang terus sangsi dengan kata-katanya, apa lagi jika tiada tarikh yang disebut berkenaan bila penyerahan jawatan itu akan dilakukannya.
Untuk itu, bagi menutup segala cerita berkaitan peralihan kuasa yang sudah dipersetujui dan merupakan konsensus PH, bolehkah Tun Mahathir selepas ini, jika ada interbiu dengan mana-mana media, terus saja menyebut satu tarikh yang khusus tentang Malaysia akan mempunyai Perdana Menteri baru bernama Anwar Ibrahim?
Bolehkah Tun?
(Shahbudindotcom 31/07/2019)

0

0

votes
Article Rating
Kongsikan artikel ini


KALAU PUN SIBUK URUSAN KERAJAAN, TAK LOGIK WALAU SEKALI AZMIN TIDAK BOLEH HADIR MESYUARAT PKR

Sibuk dengan tugas sebagai Menteri Hal Ehwal Ekonomi adalah alasan yang diberikan oleh Azmin Ali tentang ketidakhadirannya dalam mesyuarat PKR selama ini.
Beliau bukan saja tidak hadir dalam mesyuarat Majlis Pimpinan Pusat (MPP) dan Biro Politik parti, malah juga tidak muncul dalam pemukiman PKR di Port Dickson, baru-baru ini.
Tidak hadirnya Azmin dalam semua mesyuarat itu bukanlah bermula sejak dua tiga bulan lalu, tetapi sebenarnya sejak November 2018 lagi.
Kata Setiausaha Agung PKR, Saifuddin Nasution Ismail, kehadiran Azmin dalam mesyuarat MPP sejak pemilihan parti pada November 2018 adalah kosong dan kehadiran dalam mesyuarat Biro Politik juga kosong.
“Tidak pernah ada alasan diberikan tentang ketidakhadirannya itu,” tambah Saifuddin lagi.
Dengan tidak hadir sejak November 2018, bermakna sudah hampir 10 bulan Azmin tidak peduli tentang urusan PKR, walaupun jawatannya dalam Timbalan Presiden iaitu kedudukan nombor dua dalam parti.
Sesungguhnya ini adalah perangai paling buruk lagi teruk bagi seorang pemimpin, lebih-lebih lagi yang ada angan-angan mahu dilantik sebagai Timbalan Perdana Menteri serta bercita-cita dalam hati ingin menduduki kerusi Perdana Menteri.
Bagaimana agaknya urusan parti ditangan pemimpin seperti ini kiranya diberikan jawatan Timbalan Perdana Menteri atau Perdana Menteri?
Ini kerana, walau sesibuk mana pun seorang seseorang itu dengan jawatannya dalam kerajaan, adalah tidak munasabah jika tidak dapat hadir dalam mesyuarat parti selama hampir 10 bulan lamanya.
Takkan walau sekali tak boleh hadir juga?
Jika Azmin sibuk kononnya dengan tugas sebagai menteri, pemimpin lain dalam PKR pun ramai juga yang berjawatan menteri.
Tetapi, mengapa mereka dapat hadir dan membahagikan masa untuk mesyuarat parti?
Apakah Azmin seorang saja menteri paling sibuk dalam negara ini?
Kalau Tun Mahathir Mohamad selaku Pengerusi Bersatu pun dapat meluangkan masa mempengerusikan mesyuarat MPT Bersatu dan Majlis Presiden PH setiap bulan, apakah Menteri Hal Ehwal Ekonomi lebih sibuk berbanding Perdana Menteri?
Lagi pun, jika Azmin benar-benar sibuk dengan tugasnya sebagai Menteri Hal Ehwal Ekonomi, apakah pencapaian dan kejayaan cemerlangnya selama ini yang boleh dirasai oleh rakyat jelata?
Apakah ekonomi dan hal ehwal perekonomian negara begitu melonjak dengan tinggi?
Apakah semua GLC yang dijaga kementeriannya berjalan dengan lebih baik berbanding sebelumnya?
Apakah janji-janji kepada peneroka Felda sebagaimana terkandung dalam manifesto PRU14 telah berjaya ditunaikan?
Kalau semuanya tidak banyak yang berbeza, apa yang Azmin sibuk sangat sampai 10 bulan berturut-turut tak boleh hadir mesyuarat PKR?
Jangan-jangan beliau ada sibuk lain tak?
(Shahbudindotcom 31/07/2019)

0

0

votes
Article Rating
Kongsikan artikel ini


PH WAJIB BUAT KETETAPAN TOLAK SEBARANG SOKONGAN PEMBANGKANG KEPADA TUN MAHATHIR

Kebelakangan ini terdapat kecenderungan yang kian ketara daripada pelbagai pihak dalam pembangkang untuk memberi sokongan kepada Tun Mahathir Mohamad agar meneruskan khidmat sebagai Perdana Menteri sehingga ke akhir penggal.
Pas adalah antara yang tidak henti-henti berbuat demikian, sedangkan sebelum PRU14 lalu merekalah yang paling kuat menghina, mencemuh dan memperlekehkan Tun Mahathir.
Antara cemuhan, perlekehan dan penghinaan Pas kepada Tun Mahathir ialah dengan mengatakan beliau sudah nyanyuk, pemimpin kitar semula, seharusnya lebih banyak duduk di atas sejadah serta hanya layak menjadi doktor di klinik 1Malaysia.
Namun, sebaik PH menang PRU14 dan Najib Razak yang diidolakannya sudah hilang kuasa, Pas segera berubah nada dengan tanpa malu-malu memberi sokongan agar Tun Mahathir terus menjadi Perdana Menteri sehingga habis penggal iaitu sampai ke tahun 2023.
Sedarkah Pas ketika itu Tun Mahathir sudah berusia 98 tahun?
Tindakan Pas memberi sokongan kepada Tun Mahathir itu sebenarnya tidak lebih umpama menghadiahkan sebotol madu yang telah dicampur dengan racun berbisa.
Pas kini secara rasmi sudah mengikat kerjasama dengan UMNO untuk menghadapi PH dalam PRU15 akan datang.
Kedua-dua parti bukan saja mula berkempen bersama, malah sedang merangka piagam dan pembahagian kerusi untuk merealisasikan kerjasama itu.
Pokoknya, Pas melalui kerjasama dengan UMNO adalah bertujuan untuk mengalahkan PH agar parti Islam caca-marba campur dengan parti assabiyah itu pula dapat mentadbir negara selepas ini.
Boleh jadi jika Najib Razak tidak masuk penjara menjelang PRU15 akan datang, Pas akan terus memberi sokongan semula kepada bekas Perdana Menteri itu untuk menjejaki langkah Tun Mahathir menjadi Perdana Menteri buat kali kedua.
Untuk mencapai hasrat itu, Pas tentu saja kena menghadiahkan madu beracun kepada Tun Mahathir dengan harapan agar janji peralihan kuasa kepada Anwar tidak ditunaikan dan seterusnya menyebabkan PH bergolak, malah mungkin berpecah.
Hanya dengan berlakunya perpecahan PH sajalah peluang terbuka untuk gabungan Pas dan UMNO memenangi pilihanraya seterusnya.
Sebaliknya, jika peralihan kuasa kepada Anwar berjalan dengan teratur sebagaimana yang sudah dijanjikan, peluang mereka untuk menang PRU15 akan datang akan bertukar menjadi senipis kulit bawang saja.
Ini kerana dengan peralihan kuasa yang teratur akan membuatkan PH terus berpadu, selain imej Islamik Anwar dalam mentadbir negara dengan sendirinya akan membuat pendekatan Islam caca-marba yang dibawa oleh Pas tidak lagi relevan di mata pengundi.
Yang peliknya, ada pula pihak dalam PH sendiri – setakat ini Azmin Ali – yang tampil memberi sokongan terhadap hadiah madu beracun Pas kepada Tun Mahathir itu.
Alahai, naifnya Timbalan Presiden PKR ini. Hanya kerana beliau sedang bergelut untuk menyelamatkan diri daripada skandal video seks sejenis yang sudah tersebar luas serta amat-amat berharap Tun Mahathir dapat menyelamatkannya daripada pendakwaan di mahkamah atas perlakuan perbuatan menyalahi undang-undang, sanggup akhirnya bersekongkol dengan pembangkang.
Apakah Azmin sedar tindakannya memberi sokongan kepada cadangan Pas itu adalah suatu pengkhianatan kepada PH?
Apakah Azmin bukan saja tidak mahu Anwar menjadi Perdana Menteri ke-8, tetapi sebenarnya juga mahu gabungan Pas dan UMNO memenangi pilihanraya akan datang?
Untuk itu, sebelum pelbagai pihak lain dalam pembangkang satu demi satu tampil mahu menghadiahkan madu beracun yang sama, Majlis Presiden PH seharusnya segera membuat ketetapan menolak sokongan daripada pembangkang kepada Tun Mahathir.
Sokongan pembangkang 100% tidak ikhlas. Mereka adalah musuh kepada PH. Sokongan mereka hanya untuk menjadikan PH berpecah dan seterusnya lemah serta membolehkan mereka mengambil alih kerajaan.
Lagi pula, sokongan sedia ada dalam PH sudah memadai untuk kerajaan ini berjalan seperti biasa tanpa sebarang ancaman yang ketara.
Sesuai dengan Tun Mahathir sekali lagi mengulangi janji akan tetap melakukan penyerahan jawatan Perdana Menteri kepada Anwar di pertengahan penggal – meskipun setakat ini tiada tarikh ditetapkan – Majlis Presiden PH seharusnya sekali lagi juga mesti memperakui ikrar beliau itu sambil membuat ketetapan menolak sebarang sokongan daripada pembangkang yang mahu Perdana Menteri berkhidmat dengan lebih lama.
Tun Mahathir sudah menjadi Perdana Menteri selama 22 tahun di bawah BN sebelum ini dan tempoh dua tahun untuk beliau menjadi Perdana Menteri di bawah PH adalah cukup memadai.
Jangan kita menjadi rakyat yang tidak bertimbangrasa dan mahu menderanya untuk bekerja dengan lebih lama atau sehingga beliau berumur 98 tahun usianya.
(Shahbudindotcom 01/08/2019)

0

0

votes
Article Rating
Kongsikan artikel ini


TUN M JANGAN KHIANAT DENGAN CUBA BAWA PIHAK LUAR TENTUKAN HALA TUJU PH

Konsensus berhubung kedudukan Tun Mahathir Mohamad sebagai Perdana Menteri ke-7 dan kemudian Anwar Ibrahim sebagai penggantinya atau Perdana Menteri ke-8 telah dimuktamadkan dalam Kongres PH yang diadakan di Shah Alam pada 7 April 2018.
Gabungan parti-parti yang menandatangani persetujuan bersama ketika itu ialah PKR, DAP, Amanah dan Bersatu.
Menyedari usianya pada waktu itu sudah mencecah 93 tahun, Tun Mahathir kemudiannya memberitahu beliau memerlukan tempoh selama dua tahun saja memegang jawatan itu.
Katanya, memandangkan beliau pernah ada pengalaman sebagai Perdana Menteri sebelum ini, tempoh dua tahun itu adalah memadai untuknya menyelesaikan tugas menyelamatkan negara, memulihkan ekonomi dan memperbaiki pelbagai kerosakan yang diakibatkan oleh Najib Razak.
Dalam erti kata lain, pengundi yang mengundi PH yang menggunakan simbol PKR pada PRU14 lalu bukan saja sedar tentang kedudukan Tun Mahathir sebagai Perdana Menteri interim atau sementara bagi tempoh hanya sekitar dua tahun, tetapi juga sedar Anwar adalah satu-satunya calon pengganti jawatan itu.
Di waktu pengundi membuat pilihan untuk memenangkan PH dengan harapan Tun Mahathir akan jadi Perdana Menteri dan Anwar sebagai pengganti selepasnya, UMNO dan GPS atau Gabungan Parti-Parti Sarawak ketika itu adalah sebahagian daripada komponen BN.
Begitu juga dengan Pas, walaupun parti itu bertanding bersendirian, tujuannya adalah untuk memecahkan undi bagi memberi kelebihan kepada BN untuk terus kekal berkuasa.
Sebab itu, sebaik saja BN kalah PRU14 lantaran menyedari strategi memecahkan undi melalui pertandingan tiga penjuru terbukti tidak menjadi, Pas tidak mengambil masa yang lama untuk bekerjasama secara rasmi dengan UMNO dengan harapan pilihan kali ini mampu membawa semula UMNO kembali ke puncak kuasa.
Pokoknya, UMNO, Pas dan GPS ketika PRU14 lalu bukan saja berada di luar PH, tetapi juga merupakan musuh kepada PH.
Sementara UMNO dan Pas sekarang ini sudah menjalin kerjasama untuk memenangi pilihanraya akan datang, GPS pula adalah sebuah gabungan baru parti-parti di Sarawak yang ingin berdikari setelah mereka keluar meninggalkan BN sebaik gabungan itu kehilangan kuasanya.
Sekali lagi, baik sebelum PRU14 atau sekarang, ketiga-tiga mereka iaitu Pas, UMNO dan GPS bukanlah ahli gabungan atau sebahagian daripada komponen PH.
Untuk itu, di mana sebenarnya maruah sebahagian pemimpin PH yang tidak malu-malu mahu menagih sokongan daripada Pas, UMNO dan GPS untuk membolehkan kononnya Tun Mahathir menjadi Perdana Menteri sehingga habis penggal?
Apakah sokongan daripada empat parti dalam PH kepada Tun Mahathir untuk menjadi Perdana Menteri sebelum ini masih belum mencukupi?
Dalam hal ini termasuk tidak bermaruah ialah Tun Mahathir yang menurut dakwaan Ketua Menteri Sarawak, Abang Johari Abang Haji Openg telah menjemput Ahli-Ahli Parlimen GPS menghadiri perjumpaan rahsia bersama Pas dan UMNO di kediamannya pada Selasa lalu?
Sebagai gabungan yang merupakan sebuah kerajaan, Tun Mahathir seharusnya menjaga maruah dan wibawa PH dengan mengutamakan parti-parti dalam gabungannya untuk sebarang perkara berbanding mengharapkan sokongan pihak luar.
Oleh kerana sudah ada ketetapan untuk menyerahkan jawatan Perdana Menteri kepada Anwar dalam tempoh sekitar dua tahun selepas berkuasa, PH dan Tun Mahathir sebaiknya sentiasa berpegang kepada janji tersebut.
Tidak harus ada sesiapa cuba mengkhianati konsensus itu kerana sebarang pengkhianatan bermakna khianat kepada PH dan pilihan pengundi dalam PRU14 lalu.
Bagaimanapun, kiranya ada keperluan untuk Tun Mahathir mahu memanjangkan tempoh khidmatnya sebagai Perdana Menteri, beliau seharusnya merujuk kembali kepada PH berhubung keinginannya itu.
Adalah tidak beretika, bersikap khianat dan membelakangkan PH jika Tun Mahathir cuba mendapat sokongan Pas, UMNO dan GPS semata-mata untuk membolehkannya menjadi Perdana Menteri dengan lebih lama atau sehingga habis penggal.
Lebih tidak beretika dan suatu pengkhianatan yang tidak boleh dimaafkan kalau sokongan yang dikehendaki daripada Pas, UMNO dan GPS itu bertujuan agar Tun Mahathir dapat memungkiri janji penyerahan kuasa kepada Anwar sebagaimana yang telah dijanjikan serta merupakan konsensus PH.
Katalah selepas berjaya mendapatkan sokongan Pas, UMNO dan GPS demi kerakusan kuasanya, apa sebenarnya Tun Mahathir mahu kepada PH selepas itu?
Apakah beliau mahu meninggalkan PH dan kembali bersama UMNO yang pernah disifatkannya sebagai parti orang bodoh?
Maka itu, selain mesti beretika dan sedar diri, Tun Mahathir juga harus jujur kepada PH sebagaimana PH sentiasa jujur kepadanya dengan tiada masalah mereka menjadikannya Perdana Menteri buat kali kedua.
Itu pun jika Tun Mahathir masih merupakan seorang manusia yang ada hati budi, ingat tentang jasa dan budi orang lain terhadapnya, bukan semata-mata memikirkan tentang diri sendiri, kepentingan peribadi dan nafsu rakusnya semata-mata.
(Shahbudindotcom 01/08/2019)

0

0

votes
Article Rating
Kongsikan artikel ini


AKHIRNYA TUN M SENDIRI DEDAHKAN KEINGINAN UNTUK MUNGKIR JANJI

Sekarang ini semua perbualan dalam negara rata-rata tertumpu berkenaan isu pertemuan antara Tun Mahathir Mohamad dengan pemimpin pembangkang daripada UMNO, Pas serta GPS dan kaitannya dengan usaha memanjangkan tempoh khidmatnya sebagai Perdana Menteri dengan lebih lama.
Apalagi sebagaimana yang didedahkan oleh Ketua Menteri Sarawak, Abang Johari Abang Haji Openg, pertemuan itu adalah atas jemputan Tun Mahathir sendiri.
Walaupun pada awalnya Tun Mahathir cuba berahsia dengan mengatakan ia adalah perjumpaan rahsia dan enggan mengesahkan sama ada Azmin Ali turut hadir atau tidak dalam perjumpaan itu, beliau akhirnya terpaksa mengalah setelah didedahkan oleh Abang Jo.
“Tidak ada rahsia apa-apa pun,” kata Tun Mahathir malam tadi.
Sebelum itu, selain enggan mengesahkan tentang kehadiran Azmin, Perdana Menteri juga berdalih mengenai pertemuan itu dengan berkata, “mereka yang nak jumpa saya, jadi saya jumpa dengan mereka”.
Tetapi dengan akhirnya terbukti beliau yang menjemput kehadiran pemimpin-pemimpin pembangkang dalam pertemuan itu, apalagi berdasarkan maklumat lain bahawa memang sah Azmin turut sama hadir, sudah tentu pertemuan itu ada kaitan dengan keinginan Tun Mahathir untuk menduduki kerusi Perdana Menteri dengan lebih lama lagi.
Ia terlihat bukan saja disebabkan Pas dan Azmin yang hadir dalam pertemuan itu, malah juga berikutan Hishammuddin Hussein adalah pemimpin UMNO yang turut dijemput.
Oleh kerana sudah diketahui secara terbuka bahawa Pas dan Azmin mahu Tun Mahathir menjadi Perdana Menteri sehingga ke akhir penggal, mempelawa Hishammuddin dan GPS tidak lain adalah bertujuan memperkukuhkan lagi rancangan itu.
Dalam hal ini, meskipun Hishammuddin bukanlah pemimpin yang ada jawatan kanan dalam UMNO atau boleh dikira mewakili parti itu, peranannya boleh jadi kerana beliau dirasakan boleh memainkan peranan menarik sebahagian Ahli Parlimen parti itu untuk menyokong pemanjangan tempoh khidmat Tun Mahathir.
Apa yang paling nyata daripada semua ini ialah Tun Mahathir memang mempunyai niat serta hasrat untuk berkhidmat lebih lama sebagai Perdana Menteri dan sedang berusaha mencari jalan merealisasikannya.
Tentulah tidak mungkin perjumpaan itu untuk membincangkan soal royalti minyak dengan Pas, berkenaan akaun bank UMNO yang dibekukan atau berkaitan hak-hak Sarawak dalam Persekutuan.
Di sebalik berulang kali mengatakan akan mengotakan janji peralihan kuasa kepada Anwar Ibrahim sebagaimana yang telah dipersetujui, Tun Mahathir rupa-rupanya sedang memilih “jalan munafik” untuk memungkiri janji tersebut.
Patutlah selama ini cakap atau kata-kata beliau tidak pernah sama apabila ditanya berhubung peralihan kuasa dan tempohnya berkhidmat sebagai Perdana Menteri.
Sekejap beliau mengatakan dua tahun, kemudian dua tahun setengah, selepas itu tiga tahun, kemudian lagi dikatanya sehingga ekonomi pulih dan terbaru semalam sehingga keadaan negara stabil pula.
Pokoknya jika Tun Mahathir sendiri yang selalu mengamalkan politik pecah dan perintah serta sentiasa menghuru-harakan politik negara dengan pelbagai percaturan yang dibuatnya, memang sampai bila-bila pun keadaan negara tidak akan stabil dibuatnya.
Ternampak bahawa menghuru-harakan negara dan menjadikan keadaan tidak stabil adalah sesuatu yang disengajakan oleh Tun Mahathir agar tampil mereka yang cetek politik mahukannya berkhidmat dengan lebih lama atau sehingga ke akhir penggal.
Maka, secara sengaja beliau memang ada niat mahu memungkiri janji dua tahun penyerahan kuasa sebagaimana yang awal-awal disebutnya dahulu.
Kenapa Tun Mahathir tidak berunding dengan Majlis Presiden PH jika beliau ingin lebih lama menjadi Perdana Menteri?
Mengapa perlu berunding dengan pembangkang dalam urusan yang boleh dirundingkan dalam PH?
Mengapa juga perlu dilibatkan pembangkang atau pihak luar daripada PH bagi mencapai tujuannya itu?
Apakah Tun Mahathir sudah hilang kepercayaan kepada PH dan lebih mempercayai pembangkang untuk mencapai cita-cita politiknya?
(Shahbudindotcom 02/08/2019)

0

0

votes
Article Rating
Kongsikan artikel ini


MEREKA YANG MAHU TUN M JADI PM SEHINGGA HABIS PENGGAL LANGGAR KETETAPAN PH DAN WAJAR DIAMBIL TINDAKAN

Sebagaimana yang telah kerap saya tulis sebelum ini, malah saya sebut dalam ucapan semasa diskusi buku “Anwar PM Ke-8 Janji Serah Kuasa Yang Mesti Ditepati” pada 17 Julai lalu, keputusan menetapkan Anwar Ibrahim sebagai calon Perdana Menteri ke-8 adalah merupakan ketetapan, persetujuan dan konsensus PH sejak sebelum PRU14 lagi.
Perkara itu ditetapkan dalam Kongres PH yang diadakan di Shah Alam pada 6 Januari 2018 iaitu kira-kira empat bulan sebelum PRU14 diadakan.
Perkara-perkara yang dikonsensuskan dalam kongres tersebut serta dipersetujui oleh PKR, DAP, Amanah dan Bersatu sekiranya PH menang PRU14 ialah:-
⁃ Tun Mahathir Mohamad sebagai calon Perdana Menteri.
⁃ Dr. Wan Azizah Wan Ismail sebagai calon Timbalan Perdana Menteri.
⁃ Anwar sebagai Perdana Menteri ke-8 menggantikan Tun Mahathir.
⁃ Membebaskan Anwar dengan kadar segera daripada penjara.
⁃ Memohon pengampunan penuh buat Anwar daripada Yang Dipertuan Agong agar beliau boleh kembali aktif dalam politik dan seterusnya mengambil alih jawatan Perdana Menteri.
Daripada lima ketetapan itu, empat daripadanya sudah pun ditunaikan, sesuai dengan mandat rakyat yang memberi kemenangan dan menjadikan PH sebagai kerajaan baru buat Malaysia.
Hanya satu konsensus lagi yang belum ditunaikan iaitu penyerahan jawatan Perdana Menteri kepada Anwar.
Meskipun tiada tempoh masa ditetapkan bagi peralihan jawatan itu, tetapi Tun Mahathir sendiri yang awal-awal menyebut beliau hanya memerlukan tempoh masa selama dua tahun saja memegang jawatan Perdana Menteri.
Mengambil kira bahawa selepas dua tahun menjadi Perdana Menteri, Tun Mahathir akan berusia 95 tahun, ia dianggap waktu yang sesuai bagi peralihan kuasa dan tepat untuk negara mempunyai seorang Perdana Menteri baru yang lebih muda serta bertenaga.
Lagi pula, dua tahun itu bermakna jatuh pada Mei 2020 dan ia sangat cantik sebagai tarikh pengunduran Tun Mahathir yang mencipta Wawasan 2020 sebelum ini.
Oleh yang demikian, bagi sesiapa yang menyokong dan mengundi PH pada PRU14 lalu, tiada sebab mereka tidak boleh faham dan hadam mengenai konsensus PH itu.
Konsensus tersebut mesti disokong sebagaimana kita semua tiada masalah apabila empat ketetapan lain dilaksanakan sebelum ini, maka persetujuan mengenai peralihan kuasa juga hendaklah dipersetujui sama.
Dalam hal ini, sesiapa yang cuba melanggar atau menodai ketetapan itu, seharusnya mereka diambil tindakan disiplin yang sewajarnya oleh PH.
Perbuatan itu jelas suatu tindakan yang bertujuan memecah-belahkan PH dan memberi ruang kepada pembangkang memanipulasinya untuk kepentingan mereka.
Baik Azmin Ali, tiga Adun Bersatu dari Selangor dan yang terbaru, Pengerusi Bersatu Johor, Mazlan Bujang yang bersetuju agar Tun Mahathir menjadi Perdana Menteri sehingga akhir penggal, mereka ini wajar diambil tindakan disiplin yang sama tanpa pilih kasih.
Mereka jelas telah melakukan sesuatu yang bercanggah dengan ketetapan PH secara sedar dan sengaja.
Tindakan disiplin ini adalah sebagai suatu pengajaran agar tiada pihak lain terus mengeluarkan kenyataan yang serupa yang akhirnya menjuruskan PH ke arah perpecahan sesama sendiri.
Lainlah bagi mereka yang mengundi Pas atau mengundi BN dan masih bersama parti-parti tersebut atau mereka yang menyertai mana-mana parti dalam PH setelah tidak sanggup hidup sebagai pembangkang bersama dengan UMNO selepas PRU14 berakhir, nawaitu mereka mungkin berbeza apabila menyokong agar Tun Mahathir menjadi Perdana Menteri dengan lebih lama.
Mereka ini sama ada mahu melihat UMNO dan Pas pula menjadi kerajaan atau kepentingan poket dan perut melebihi segala-galanya dan pandangan mereka tak boleh pakai sama sekali.
Seperti kata A Kadir Jasin, Penasihat Media dan Komunikasi Perdana Menteri merangkap Ahli Majlis Pimpinan Tertinggi Bersatu, pendirian Pas dan UMNO yang mahu Tun Mahathir berkhidmat sehingga habis penggal bukanlah merupakan sokongan kepada Perdana Menteri.
Ia, tegas beliau, hanya bertujuan untuk memecahkan PH.
(Shahbudindotcom 02/08/2019)

0

0

votes
Article Rating
Kongsikan artikel ini


ANWAR SEBAGAI CALON PM-8 ADALAH PILIHAN PH, TUN M TIADA RUANG PILIH PENGGANTI, SEMUA PILIHANNYA SEBELUM INI TERBUKTI SALAH

Tun Mahathir Mohamad selalu berkata beliau adalah seorang yang tidak pandai dan sentiasa salah dalam memilih penggantinya.
Ini berikutan kedua-dua pemimpin yang pernah dipilihnya, Tun Abdullah Badawi sebagai penggantinya dan kemudian Najib Razak yang disokongnya dengan kuat untuk menjadi Perdana Menteri, adalah pilihan yang salah serta akhirnya lebih banyak mendatangkan kerosakan kepada negara.
Berikutan itu, Tun Mahathir telah keluar daripada persaraannya untuk memaksa Pak Lah berundur dan menubuhkan Bersatu untuk menumbangkan UMNO bagi tujuan menyingkirkan Najib.
Sekarang Tun Mahathir sekali lagi menjadi Perdana Menteri. Namun kali ini beliau menjadi Perdana Menteri melalui PH, bukan melalui BN.
PH adalah jauh berbeza dengan BN. Dalam BN, pengganti Perdana Menteri boleh ditentukan oleh Perdana Menteri di mana beliau boleh menonjolkan pemimpin yang disukainya dengan memberi pelbagai jawatan kanan dalam kerajaan supaya mudah memenangi jawatan Timbalan Presiden UMNO atau melantik sesiapa sebagai Timbalan Perdana Menteri agar boleh menduduki kerusi Timbalan Presiden UMNO kemudiannya dengan lebih mudah.
Sebaliknya, dalam PH, pengganti Perdana Menteri ditentu dan diputuskan oleh Majlis Presiden. Kaedah ini lebih baik dan lebih telus berbanding BN.
Tun Mahathir selaku Perdana Menteri hakikatnya tiada kuasa menentukan penggantinya tanpa persetujuan atau konsensus Majlis Presiden PH.
Kedudukan Anwar sebagai bakal Perdana Menteri ke-8 atau pengganti kepada Tun Mahathir bukanlah atas pilihan Tun Mahathir.
Pemilihan Anwar adalah merupakan ketetapan PH melalui Majlis Presiden yang kemudian disahkan dalam Kongres PH pada 6 Januari 2018 iaitu empat bulan sebelum PRU14 diadakan.
Oleh yang demikian, dengan memahami perbezaan antara PH dan BN ini, mereka yang siang malam mengampu serta membodek Tun Mahathir dan dalam masa yang sama membenci Anwar dan mahu Perdana Menteri memilih pemimpin lain sebagai penggantinya, haruslah terlebih dahulu faham realiti dan sistem yang diamalkan oleh PH.
Tun Mahathir mungkin boleh menonjolkan seseorang atau melindungi sesiapa saja daripada di dakwa di mahkamah atas kuasanya sebagai Perdana Menteri, tetapi beliau tidak boleh memilih sesuka hati atau secara sendirian mana-mana pemimpin kesukaannya sebagai penggantinya.
Pengganti Perdana Menteri mesti dirunding, dibincang, diputus dan dikonsensuskan oleh Majlis Presiden PH.
Lebih-lebih lagi, oleh kerana Anwar sudah ditetap dan dikonsensuskan sebagai Perdana Menteri selepasnya, Tun Mahathir lebih tidak boleh sewenang-wenangnya menolak Presiden PKR itu untuk digantikan dengan pemimpin lain.
Inilah kebaikan dan kelebihan PH berbanding BN.
Dalam konteks yang lain, sistem yang diamalkan oleh PH ini juga dapat mengelakkan negara daripada terjerumus kepada ulangan memiliki Perdana Menteri yang salah seperti pemilihan Pak Lah dan Najib sebelum ini.
Oleh kerana Tun Mahathir telah terbukti tidak pandai memilih penggantinya, maka sistem ini tidak memberi ruang kepada beliau melakukan salah pilih pengganti sekali lagi.
Lebih daripada itu, oleh kerana telah terbukti dan diakui sendiri oleh Tun Mahathir bahawa beliau tidak pandai serta selalu salah memilih penggantinya, memberinya ruang sekali lagi membuat pilihan tentulah merupakan suatu sikap yang juga salah.
Walaupun pilihan PH sebagai bakal Perdana Menteri ke-8 iaitu Anwar belum tentu suatu pilihan yang tepat, tetapi dalam mana-mana sistem sekalipun, pilihan yang dibuat ramai orang atau secara konsensus oleh empat parti – PKR, DAP, Amanah dan Bersatu – tentunya lebih baik berbanding pilihan yang hanya dilakukan oleh Perdana Menteri seorang diri.
Daripada sudut baiknya pula tentang Tun Mahathir tiada kuasa memilih penggantinya ini ialah beliau tidak lagi terbeban dengan sebarang penyesalan selepas berundur nanti.
Tun Mahathir boleh saja berundur dan seterusnya melakukan peralihan kuasa dengan aman dan tenang sebagai seorang negarawan tulen yang akan dikenang sepanjang zaman atas jasa-jasa yang ditinggalkannya.
Berbeza jika beliau boleh memilih penggantinya, bayangkan apa jadi andai pilihannya kali ini salah juga sebagaimana salahnya beliau memilih Pak Lah dan Najib sebelum ini?
Sudah tentu tiada kesempatan lagi untuknya dalam usia 94 ketika ini untuk membetulkan atau menjatuhkan semula pemimpin yang salah dipilihnya itu.
(Shahbudindotcom 03/08/2019)

0

0

votes
Article Rating
Kongsikan artikel ini


KELOMPOK PENGAMPU REALITINYA TIDAK SAYANG KEPADA TUN M SEBAGAI NEGARAWAN

Setiap hari sejak kebelakangan ini
ada saja muncul golongan pengampu dan pembodek baru yang tampil mendesak agar Tun Mahathir Mohamad terus berkhidmat sebagai Perdana Menteri sehingga ke akhir penggal.
Sementara itu, pengampu dan pembodek lama pula terus memerah idea untuk meyakinkan Tun Mahathir agar tidak melepaskan jawatan di pertengahan penggal sebagaimana perkara itu sudah pun merupakan konsensus PH sebelum ini.
Alasan yang selalu diberi untuk memanjangkan tempoh beliau ialah kononnya khidmat Tun Mahathir masih diperlukan sehingga negara benar-benar pulih sepenuhnya.
Sekali imbas, mungkin ramai yang menyangka mereka ini benar-benar prihatin kepada negara dan sayang kepada Tun Mahathir yang berpeluang menjadi Perdana Menteri buat kali kedua.
Tetapi, hakikatnya mereka inilah sebenarnya kelompok yang paling mementingkan diri sendiri dan tidak sayang sama sekali kepada Tun Mahathir sebagai negawaran ulung di negara ini.
Apa yang mereka fikir hanyalah kepentingan ekonomi jangka pendek, jawatan dan habuan untuk diri sendiri yang boleh dikaut selagi Tun Mahathir duduk di kerusi Perdana Menteri dan nikmat keduniaan itu dirasakan mungkin tidak semewah sekarang selepas beliau tidak lagi memegang apa-apa kuasa.
Seperti yang kita sedia maklum, PH sudah ada persetujuan bahawa Tun Mahathir hanya memegang jawatan Perdana Menteri sekitar tempoh dua tahun saja.
Dalam waktu yang sama, Tun Mahathir sendiri berulangkali menyatakan beliau tetap akan mengotakan janji peralihan kuasa kepada Anwar Ibrahim dan tidak sesekali akan berkhidmat sehingga habis penggal.
Maka, jika kita sayang kepada Tun Mahathir sebagai negawaran dan agar legasinya sentiasa terpelihara, kita sepatutnya sama-sama membantu beliau melaksanakan janji peralihan kuasa yang sudah disepakati dan dikonsensuskan melalui PH itu.
Hanya dengan demikian, kita dapat memastikan Tun Mahathir meninggalkan nama yang harum selepas ketiadaannya nanti.
Meskipun ajal dan maut atau bila seseorang itu akan meninggal dunia adalah ketentuan Tuhan, tetapi dalam usia 94 tahun sekarang, Tun Mahathir benar-benar dalam usia bonus diberi peluang menikmati dan menghirup udara dunia ini.
Tidak ramai manusia di dunia ini berpeluang untuk hidup sehingga ke usia itu, malah dalam ceramah-ceramah agama pun kita selalu diingatkan tentang usia 63 tahun Rasulullah SAW sebagai pedoman untuk berpada-pada mengejar apa yang ada di dunia ini.
Untuk itu, ikut hukum akal, bila-bila masa saja Tun Mahathir boleh pergi atau dijemput Tuhan meninggalkan kita dan dunia yang sementara ini.
Berpeluang menjadi Perdana Menteri sebanyak dua kali adalah nikmat tak terhingga buat Tun Mahathir, begitu juga dengan peluang dapat berbaik semula dengan Anwar setelah bermusuhan demi kuasa selama 20 tahun lamanya.
Semua itu adalah ketentuan Tuhan yang tentu ada rahmatnya yang tersendiri.
Soalnya, apakah setelah berbaik semula dengan Anwar, kita mahu melihat Tun Mahathir bersengketa semula dengan Presiden PKR itu semata-mata kerana didesak untuk tidak menunaikan janji penyerahan jawatan yang telah dipersetujui?
Bolehkah kita bayangkan apa jadi kepada legasi dan status kenegarawanan Tun Mahathir jika pemergiannya nanti diselebungi bukan saja kerana perbalahan semula dengan Anwar, tetapi juga dengan perpecahan dalam PH?
Bolehkah dikata mereka yang mendesak Tun Mahthir untuk berkhidmat sehingga ke akhir penggal itu benar-benar sayang kepadanya, sedangkan perbuatan mereka lebih berisiko mendedahkan legasi dan kenegarawanannya kepada pencercaan selepas ketiadaannya?
Atau mereka yang mahu beliau sentiasa berpegang kepada janji peralihan kuasa itulah sebenarnya yang sayang kepada legasi dan kenegarawanan Tun Mahathir untuk tinggalan paling berharga buat negara tercinta ini?
(Shahbudindotcom 03/08/2019)

0

0

votes
Article Rating
Kongsikan artikel ini


ANWAR MAKIN KUKUH DAN PKR GAGAL DIPECAHKAN, TUN M SEMAKIN TIADA PILIHAN

Jika diperhati dan diamati, sejak awal sebaik beroleh kuasa sebagai Perdana Menteri buat kali kedua lagi, Tun Mahathir Mohamad sudah mula menampakkan sikap tidak ikhlas dan seolah-olah enggan melakukan penyerahan jawatan kepada Anwar Ibrahim, meskipun ia adalah sesuatu yang sudah diikat dengan perjanjian.
Ia ditunjukkan dengan tindakannya melantik Azmin Ali sebagai Menteri Hal Ehwal Ekonomi, walaupun ketika itu Timbalan Presiden PKR itu sudah pun mengangkat sumpah sebagai Menteri Besar Selangor.
Lebih ketara tindakannya melantik Azmin itu bertujuan melaga-laga dan memecah-belahkan PKR ialah kerana Azmin sebenarnya tidak pernah sama sekali dicalonkan oleh parti itu untuk mengisi jawatan menteri.
Ini memperlihatkan Tun Mahathir telah mengkhianati parti-parti dalam PH sendiri dengan membuat perlantikan menteri mengikut kehendak hatinya semata-mata.
Jika perlantikan itu daripada kalangan pemimpin Bersatu, ia mungkin tidak menjadi masalah sesuai dengan kedudukan Tun Mahathir sebagai Pengerusi Bersatu.
Tetapi, perlantikan daripada kalangan parti-lain lain seharusnya mestilah berdasarkan pencalonan daripada setiap parti.
Ia sama seperti ketika Tun Mahathir menjadi Perdana Menteri selama 22 tahun bersama BN sebelum ini, semua lantikan menteri daripada MCA, MIC, PBB atau PBS dan lain-lainnya misalnya, ia sudah tentu bukan berdasarkan pilihannya sendiri, melainkan setelah dicalonkan oleh parti-parti komponen terbabit.
Dalam hal ini, ternampak Tun Mahathir sengaja berniat jahat melantik Azmin sebagai menteri kanan untuk mewujudkan perbalahan dan keadaan tidak sihat dalam PKR.
Sudah barang tentu tujuannya ialah supaya parti itu berpecah dan dengan itu peralihan kuasa kepada Anwar sebagaimana yang dijanjikan, dapat dilengah-lengahkan atau dibatalkan sama sekali.
Sebab itu jugalah kemudian, bahkan sampai sekarang, pendirian Tun Mahathir tentang peralihan kuasa tidak pernah konsisten serta sentiasa berubah-ubah.
Di sebalik mulut manisnya sentiasa berkata akan tetap menepati janji dan mengotakan kata, tetapi tindakan serta papan caturnya sentiasa digerakkan berbeza di belakang tabir.
Selain memperalatkan Azmin, kemudian mengukuhkan kekuatan dengan menarik satu demi satu Ahli Parlimen UMNO menyertai Bersatu, terbaru beliau menjemput pula Pas, GPS dan kelompok “barua” dalam UMNO untuk turut setuju menyokong perlanjutan tempohnya sebagai Perdana Menteri.
Ada ura-ura menyebut, jika sokongan tersebut diperolehi, Tun Mahathir akan menggunakan Parlimen sebagai medan membolehkannya disokong menjadi Perdana Menteri sehingga habis penggal.
Di waktu yang lain, kelompok Azmin dan pemimpin dalam Bersatu mula bersuara mengeluarkan desakan agar beliau diberi ruang menjadi Perdana Menteri dengan lebih lama atau sehingga tamat penggal.
Jika tanpa restu Tun Mahathir, mereka ini tidak mungkin berani bersuara kerana realitinya perjanjian dan konsensus tentang peralihan kuasa kepada Anwar itu sudah pun ada sejak sebelum PRU14 lagi.
Itulah juga sebabnya, sehingga ini, meskipun ada desakan yang bertujuan demi kestabilan PH iaitu agar beliau segera menetapkan tarikh peralihan kuasa kepada Anwar sebagaimana yang pernah dilakukannya kepada Pak Lah sebelum ini, ia langsung tidak pernah dipedulilannya.
Jika Tun Mahathir benar-benar ikhlas dan tiada “amalan jari lurus, kelingking berkait” dalam hatinya, apa yang susahnya untuk beliau menetapkan tarikh berundur dan menyerahkan jawatan kepada Anwar?
Bukankah ini satu-satunya cara ke arah kestabilan PH?
Sudah dua kali dapat jadi Perdana Menteri, usia sudah 94 dan kesihatan serta tenaga pun tidak sekuat mana yang tinggal, apa lagi yang mahu dikejarnya dalam dunia yang bila-bila masa boleh ditinggalkannya ini?
Lebih-lebih lagi sekarang ini, satu demi satu percubaannya untuk melemahkan Anwar dan memecah-belahkan PKR, semuanya nampak seperti tidak berjaya.
Azmin yang diperalatkan dan mahu ditonjolkannya sebagai penggantinya, sebaliknya kini berdepan pula dengan isu video seks sejenis yang dipercayai ramai beliaulah pelakunya.
Walaupun Tun Mahathir masih cuba melindungi Azmin, tindakan ini hanya menambahkan hodoh wajahnya di mata umum. Beliau seolah-olah menanggung biawak hidup saja layaknya.
Azmin dalam hal ini bukan saja makin tersudut dan terhakis sokongannya, tetapi Anwar di waktu yang sama tambah mengukuh dan mantap kedudukannya dalam PKR.
Dengan sokongan 198 daripada 222 Ketua Cabang PKR yang menyokongnya serta mahu beliau dijadikan Perdana Menteri sebagaimana yang telah dijanjikan, Tun Mahathir sebenarnya tidak banyak pilihan lagi di tangannya.
Beliau menang atas nama PH dan bertanding pun menggunakan logo PKR, seharusnya akur sajalah dengan perjanjian dan konsensus PH berhubung peralihan kuasa kepada Anwar.
Jangan sampai dikata orang tindakannya berbaik semula dengan Anwar dan sanggup pergi ke mahkamah dahulu adalah semata-mata kerana politik dan dengan harapan dapat mengkhianati dan menghalang Presiden PKR itu sekali lagi daripada menjadi Perdana Menteri.
Semakin kukuhnya kedudukan Anwar dalam PKR, sementara konsensus PH tetap tidak berubah, manakala yang bersuara mahukannya terus berkhidmat sehingga habis penggal hanyalah pemimpin picisan, mematuhi perjanjian dan lebih baik jika disertakan tarikh peralihan, inilah sebaik-baik pilihan yang tinggal buat Tun Mahathir.
(Shahbudindotcom 04/08/2019)

0

0

votes
Article Rating
Kongsikan artikel ini


KENAPA SEHINGGA KINI HAZIQ MASIH BELUM DIDAKWA?

Sejak lebih seminggu kebelakangan ini, perbualan dalam negara nampaknya lebih terisi dengan isu kedudukan atau tempoh masa jawatan Perdana Menteri.
Sehingga kita kadang-kadang teralpa dengan isu lain yang tidak kurang pentingnya untuk turut sama diketahui apa kesudahannya.
Sebelum ini isu paling hangat diperkatakan ialah berkenaan penyebaran video seks sejenis yang didakwa melibatkan seorang menteri.
Haziq Abdullah Abdul Aziz secara terbuka mengaku beliau adalah lelaki dalam video tersebut sambil mendakwa pasangannya ialah Menteri Hal Ehwal Ekonomi, Azmin Ali.
Sementara Azmin menyifatkan penyebaran video itu sebagai cubaan membunuh karier politiknya, Haziq sebaliknya telah ditahan reman selama 10 hari oleh pihak pihak polis atas pengakuannya itu dan dipecat sebagai Setiausaha Sulit Kanan di pejabat Timbalan Menteri Industri Utama.
Turut ditahan ialah Setiausaha Politik Anwar Ibrahim, Farhash Wafa Salvador Rizal Mubarak dan beberapa lelaki lain untuk disiasat berhubung penyebaran video berkenaan.
Sebelum itu, Ketua Polis Negara, Abdul Hamid Bador mengumumkan bahawa berdasarkan analisa Cyber Security, video seks sejenis itu disahkan tulen, namun pelakunya gagal dikenalpasti.
Tetapi, selepas Haziq dan Farhash dibebaskan daripada tahanan reman pada 23 Julai ini, sehingga kini masih tidak terdengar sebarang perkembangan mengenai kes tersebut.
Apa sudah jadi sebenarnya hasil siasatan polis berhubung kes itu?
Adakah Haziq dan Farhash akan didakwa serta kertas siasatan sudah dihantar ke Pejabat Peguam Negara?
Atau semua yang pernah disiasat dan ditahan reman akan dilepaskan begitu saja?
Kenapa senyap saja dan masih tiada apa-apa pengumuman daripada pihak berkuasa sehingga ini?
Kalau kes-kes yang rumit pun selalunya pihak polis negara kita selalu cekap dalam menjalankan tugasnya, mengapakah dalam kes ini terlihat begitu lembab, sedangkan pengakuan Haziq sudah pun ada sebagai asasnya?
Apakah oleh kerana kes ini turut melibatkan seorang menteri kesayangan Perdana Menteri, maka semuanya akan tersimpan dalam fail saja buat selama-lamanya?
Benarkan seperti tanggapan umum bahawa Haziq juga tidak mungkin akan didakwa demi untuk mengelakkan kebenaran akan terdedah ketika perbicaraan di mahkamah nanti?
Sekarang ini Malaysia Baru atau masih Malaysia Lama?
(Shahbudindotcom 04/08/2019)

0

0

votes
Article Rating
Kongsikan artikel ini


PENDEKATAN BARU ANWAR DIAKUI TERBAIK OLEH DAIM

Ketika Anwar Ibrahim minggu lalu menekankan perlunya dasar baru ekonomi diperkenalkan iaitu berdasarkan keperluan dan bukan lagi berasaskan kaum, ramai yang mengecam kononnya beliau mahu menghapuskan semangat DEB.
Kononnya, pendekatan itu menunjukkan Anwar tidak lagi mementingkan orang Melayu dan mahu mengamalkan dasar ekonomi yang sama rata.
Serentak dengan itu, ada juga yang menilainya tidak layak menjadi Perdana Menteri.
Kata mereka, seorang pemimpin, apa lagi sebagai bakal Perdana Menteri, Anwar sewajibnya mesti mengutamakan kepentingan orang-orang Melayu sebagai kaum majoriti di negara ini.
Sebetulnya, jika kita faham, dasar ekonomi berasaskan keperluan lebih membela, bukan saja orang Melayu, tetapi juga bangsa lain yang miskin dan memerlukan.
Siapa saja yang miskin dan memerlukan, merekalah yang berhak dibela dan dibantu tanpa menggunakan retorik perkauman seperti era BN sebelum ini.
Hari ini Pengerusi Majlis Penasihat Kerajaan, Tun Daim Zainuddin turut senada dengan Anwar bahawa hanya dasar ekonomi berasaskan keperluan merupakan penyelesaian terbaik untuk masa depan negara.
Kata beliau, sudah sampai masanya kerajaan memperkenalkan pendekatan baru, segar dan benar-benar dapat mengubah kehidupan mereka yang selama ini tidak memperoleh manfaat daripada pembangunan negara.
“Kerajaan perlu mengambil kira dan mendekati dilema Bumiputera dengan perspektif baharu untuk memastikan semua rakyat Malaysia mendapat bahagian saksama daripada kemakmuran negara.
“Apa-apa dasar yang mahu dilaksanakan kerajaan perlu memberi keadilan kepada semua,” kata beliau.
Maksud keadilan di sini tentunya bermakna mereka yang miskin dan memerlukan lebih diberi perhatian dan bantuan berbanding mereka yang lebih mampu serta berkeupayaan.
Dengan pendirian senada Tun Daim yang merupakan orang kanan kepada Tun Mahathir Mohamad terhadap pendekatan Anwar itu, ia dengan sendirinya bermakna bakal peneraju masa depan negara kita adalah suatu pilihan yang tepat.
Rakyat sudah boleh membayangkan pembelaan yang sewajarnya dan segar apabila Anwar mengambil alih teraju kerajaan nanti.
(Shahbudindotcom 05/08/2019)

0

0

votes
Article Rating
Kongsikan artikel ini


RAKYAT MELUAT, INI SEMUA SALAH TUN MAHATHIR!!!

Menurut kata Setiausaha Agung PKR, Saifuddin Nasution Ismail, kenyataan berulang-ulang berkaitan isu tempoh jawatan Perdana Menteri hanya membuatkan rakyat rasa meluat.
Kata beliau, fokus sekarang sepatutnya ditumpukan kepada usaha kerajaan menunaikan tanggungjawab serta kewajipan kepada rakyat.
“Tak guna cakap perkara yang dah setuju dalam formula sebelum pilihan raya umum dulu, kalau isu ini diulang-ulang tak sesuai kesannya pada rakyat,” ujar beliau.
Sesungguhnya semua orang memang bersetuju dengan kenyataan Saifuddin ini, tetapi siapakah punca segala-segalanya mengapa isu peralihan dan tempoh jawatan Perdana Menteri ini terus menjadi bualan dan diulang-ulang?
Adakah ia berpunca daripada Tun Mahathir Mohamad?
Atau ia berpunca daripada Anwar Ibrahim?
Mungkinkah ia disebabkan penyokong Tun Mahathir?
Barangkalikah ia berpunca daripada penyokong Anwar?
Mengimbas apa yang sudah berlalu, tidak sukar kita mengatakan bahawa semua ini tidak lain berpunca daripada Tun Mahathir sendiri.
Beliaulah punca segala-galanya. Sebelum dapat kuasa dan sebelum jadi Perdana Menteri dengan setelah ada kuasa serta setelah menjadi Perdana Menteri, segala-galanya adalah berbeza.
Cakap Tun Mahathir mengenai peralihan kuasa dan tempoh beliau seharusnya memegang jawatan Perdana Menteri tidak pernah sama, meskipun usianya semakin hari semakin tua.
Sekejap dua tahun, kemudian dua setengah tahun, selepas itu tiga tahun, kemudian sehingga ekonomi pulih dan terbaru pula sehingga keadaan negara stabil.
Kenapa Tun Mahathir tidak boleh statik dengan kata-katanya yang pernah diucapkan sebelum jadi Perdana Menteri dahulu iaitu beliau hanya perlukan dua tahun saja memegang jawatan itu?
Jika itu dapat dilakukannya dan beliau terus konsisten dengan ikrar janjinya, tidak seperti sesumpah yang selalu berubah-ubah mengikut warna tanah, pasti isu peralihan jawatan ini tidak menjadi masalah dan ulangan yang berlarut-larut tanpa penyudah.
Malah, sesuai dengan itu, jika Tun Mahathir dapat pula menetapkan tarikh peralihan kuasa, sudah tentu juga para pembodek, pengampu dan penjilatnya tidak mengeluarkan kenyataan yang mendesaknya berkhidmat sehingga ke akhir penggal.
Tetapi, sudahlah beliau selalu berubah-ubah macam sesumpah dan membiarkan para pembodek, pengampu serta penjilatnya mengeluarkan kenyataan demi kenyataan, di waktu yang sama Tun Mahathir turut menyusun agenda di belakang tabir dengan menjemput segelintir barua daripada UMNO, Pas dan GPS untuk menyokong perlanjutan tempohnya sebagai Perdana Menteri.
Apabila semua ini berlaku, para penyokong Anwar tentu saja tampil memberi reaksi kerana janji peralihan kuasa itu sebenarnya sudah pun ada sejak sebelum PRU14 lagi.
Jika tidak dimulakan oleh Tun Mahathir dan cakap beliau juga tidak macam sesumpah, Anwar dan para penyokongnya memang tiada masalah menunggu tempoh dua tahun peralihan kuasa kepadanya menjadi kenyataan.
Di dalam penjara, diaib dan dimalukan, malah dipukul sehingga separuh mati pun, kesabaran tetap menjadi teman akrabnya selama 20 tahun, apalah sangat dengan bersabar menunggu tempoh dua tahun yang dijanjikan itu.
Cumanya, janji tetap janji dan jangan cuba berlaku khianat di belakang. Khianat dan tikam kawan yang pernah memudahkan kita menang, tentu saja tidak boleh diterima.
Maka, agar isu peralihan ini tidak terus diulang-ulang serta membuatkan rakyat tambah meluat, Tun Mahathir mesti berhenti terlebih dahulu daripada membiarkan lidahnya terus menuturkan kata yang berbeza-beza.
Cakap terus-terang dua tahun akan berhenti dan disertakan tarikhnya sekali, pasti tiada lagi sesiapa akan terus bercakap mengenai bila Anwar akan jadi Perdana Menteri.
(Shahbudindotcom 05/08/2019)

0

0

votes
Article Rating
Kongsikan artikel ini


PH AKAN KALAH PRU15 JIKA TUN M TIDAK BERUNDUR

Kepada mereka yang selalu mendesak agar Tun Mahathir Mohamad meneruskan khidmatnya sebagai Perdana Menteri sehingga habis penggal, sesuatu yang harus disedari ialah tindakan itu lebih mendedahkan PH kepada risiko kekalahan pada PRU15 akan datang.
Sekiranya Tun Mahathir masih Perdana Menteri dan mengetuai PH ketika itu, itulah sebenarnya yang diharap-harap serta ditunggu-tunggu oleh gabungan BN dan Pas kerana peluang mereka untuk menang akan terbuka dengan seluas-luasnya.
Sama ada dengan kekalnya Tun Mahathir sehingga PRU15 akan menyebabkan PH berpecah atau tidak, kelibat Tun Mahathir pada PRU akan datang sebenarnya tidak lagi sama seperti ketika beliau mengetuai PH menumbangkan BN pada PRU14 lalu.
Malah, jika dengan enggannya Tun Mahathir melakukan peralihan kuasa kepada Anwar Ibrahim dan akhirnya menyebabkan PH berpecah, kemungkinan kembalinya BN ke persada kuasa dengan bantuan Pas akan secerah langit di pagi hari.
Menjelang dan mendepani PRU14, aura Tun Mahathir memang tengah memuncak kerana beliau berdepan dengan Najib Razak yang banyak masalah dan karenah.
Tetapi, setelah beberapa bulan kembali menduduki kerusi Perdana Menteri buat kali kedua, dengan banyak janji tidak ditepati, keegoan makin meninggi untuk kembali kepada perangai Perdana Menteri ke-4, disertai dengan banyak berdalih berkenaan peralihan kuasa, sokongan terhadap Tun Mahathir jelas telah merosot dengan mendadak.
Bukan saja berdasarkan banyak kajian yang menunjukkan sokongan terhadap beliau makin merosot, malah kunjungannya ke tempat-tempat awam tidak lagi menggamit keghairahan ramai untuk bersalam atau bergambar dengannya.
Apatah lagi setelah melepasi tempoh setahunnya menjadi Perdana Menteri, bukan kerja memulihkan ekonomi dan membaiki kerosakan negara yang ditinggalkan Najib yang terlihat banyak dilakukannya, sebaliknya penuh dengan gerak kerja dan agenda politik untuk mengekalkan kuasa semata-mata.
Mesyuarat dan perjumpaan yang bersifat politik nampaknya lebih menjadi keutamaan Tun Mahathir berbanding agenda untuk rakyat dan negara.
Lantaran itu, rakyat mula kecewa. Pembaharuan yang kerap dilaungkan sebelum beroleh kuasa tampak hanya retorik apabila kuasa sudah ada dalam genggaman, sedangkan sebahagian pembaharuan itu tidak pun memerlukan kos apa-apa.
Inilah juga yang mendorong secara tiba-tiba Najib kembali popular. Rakyat ingin menunjukkan mereka boleh membalas dendam dan menyokong kembali pemimpin yang pernah dijatuhkan lantaran banyak janji tidak mahu ditepati.
Yang paling membuatkan rakyat sakit hati ialah apabila Tun Mahathir dengan selamba pernah berkata, Buku Harapan yang mengandungi janji-janji manifesto bukanlah sebuah kitab suci yang wajib dipatuhi.
Untuk itu, bagi mendepani PRU15 akan datang, PH memerlukan pemimpin baru untuk mengekalkan kemenangan dan menjadikannya tetap sebagai sebuah kerajaan.
Ia tidak ubah seperti menangnya BN dengan gemilang pada PRU 2004 lalu. Ia jelas disebabkan BN dan negara ketika itu diterajui oleh Pak Lah sebagai peneraju baru yang turut disertai dengan kegembiraan kerana meraikan persaraan seorang pemimpin yang sudah terlalu lama berkuasa.
Seorang bekas menteri pernah berkata, jika Tun Mahathir tidak berundur pada 2003 dan beliau masih kekal mengetuai BN pada PRU 2004 itu, ada kemungkinan ketika itu BN akan pertama kali hilang majoriti dua pertiganya.
Ini kerana, di sebalik beliau disifatkan telah berkhidmat dengan cemerlang, agenda politiknya yang keterlaluan dengan “membunuh” ramai musuh-musuh politiknya serta tempohnya memegang jawatan Perdana Menteri yang dianggap sudah terlalu lama, ia akan menjadi suatu beban yang tidak terduga di peti-peti undi.
Namun, dengan beliau mengumumkan pengundurannya pada 2002 dan Pak Lah mengambil alih teraju parti serta negara pada 2003, kemungkinan BN hilang majoriti dua pertiga itu telah dapat ditukar kepada kejayaan paling gemilang dengan memenangi 198 kerusi Parlimen pada 2004 itu.
Begitu juga pada PRU15 akan datang, PH memerlukan pemimpin baru yang dapat tampil dengan idea serta pendekatan baru untuk terus mengekalkan PH sebagai kerajaan.
Lagi pula, jika PH kalah di tangan Tun Mahathir pada PRU15 akan datang, ia dengan sendirinya akan mengambus segala rekod dan kecemerlangannya selama ini, sekaligus menjadikan legasinya gelap sepanjang zaman.
(Shahbudindotcom 06/08/2019)

0

0

votes
Article Rating
Kongsikan artikel ini


SURAT TERBUKA KEPADA TUN MAHATHIR DAN PIMPINAN PAKATAN HARAPAN

PAKEJ PERALIHAN YANG JELAS UNTUK KESTABILAN DAN REFORMASI
Tarikh: 7 Ogos 2019
Gabungan Pilihan Raya Bersih dan Adil (Bersih 2.0) bersama Angkatan Belia Islam Malaysia (ABIM) dan Gabungan Bertindak Malaysia (GBM), menggesa Perdana Menteri Tun Dr Mahathir dan kepimpinan Pakatan Harapan (PH) untuk mengambil langkah yang jelas dan tetap untuk membawa kestabilan politik dalam negara ini dengan meletakkan pakej peralihan yang jelas berdasarkan perjanjian Pakatan Harapan pra-PRU14.
Pergolakan PKR, salah satu parti komponen yang utama dalam gabungan PH, sedang merisaukan rakyat dan komuniti antarabangsa kerana berpotensi untuk memecahbelahkan gabungan tersebut serta menyebabkan politik negara ini dalam keadaan kucar-kacir.
Kebimbangan kami sebagai pertubuhan masyarakat sivil yang telah dan sedang mendesak reformasi institusi dan politik di negara ini adalah agenda pembaikan kerajaan PH akan terhenti, atau lebih parah, apa yang sedang dicapai kini akan terundur kepada sistem yang lama sekiranya kestabilan politik tidak dipulihkan. Sebagai kumpulan masyarakat sivil yang tidak partisan, kerisauan kami hanya tertumpu kepada kestabilan politik dan kebertanggungjawaban dalam penggal ke-14 parlimen tanpa ada sebarang kecenderungan untuk PRU15.
Maka, kami ingin mencadangkan langkah-langkah konkrit berikut yang perlu diambil bagi mengembalikan kestabilan politik.
1. PELAN PERALIHAN KUASA UNTUK PERDANA MENTERI
Kami menggesa agar Tun Mahathir menetapkan satu tarikh antara setahun akan datang sehingga 9 Mei 2021, untuk menyerahkan kuasa kepada Dato’ Seri Anwar Ibrahim(DSAI), selari dengan perjanjian pra-PRU14 antara gabungan parti komponen PH. Walaupun tidak ada rangka masa yang dinyatakan dalam perjanjian itu, Tun dalam pelbagai majlis sering mengatakan tempoh peralihan akan mengambil masa 2 ke 3 tahun selepas PH membentuk kerajaan. Bagi memastikan kelancaran peralihan, DSAI perlu dilantik sebagai Timbalan Perdana Menteri enam bulan sebelum tarikh yang ditetapkan. Dengan pelan peralihan yang jelas, ianya akan memadamkan desas-desus dan teori-teori konspirasi yang dibuat oleh mereka yang ingin mendapat laba daripada ketidakstabilan dan terpecahnya gabungan PH.
2. HADKAN TEMPOH PM KEPADA DUA PENGGAL
Ini adalah janji manifesto yang masih belum dipenuhi dan kami menggesa Tun untuk mendesak pindaan undang-undang yang berkaitan bagi memenuhi janji ini sebelum beliau meletak jawatan sebagai PM. Rasional untuk menetapkan had penggal adalah supaya Perdana Menteri akan datang tidak akan memegang kuasa terlalu lama, yang bukan sahaja akan merisikokan salah guna kuasa dan rasuah, malah akan menyebabkan kekecewaan serta timbul perasaan antagonis oleh pihak yang berminat untuk memegang jawatan perdana tersebut. Melainkan penggal pertama yang tidak dimulakan dengan parlimen yang baru kurang daripada dua tahun, penggal PM perlu dimulakan daripada masa perlantikan dan bukannya pada permulaan penggal Parlimen yang baru bagi memastikan penggal maksimum yang dibenarkan dikekalkan kepada dua penggal.
3. PENGURANGAN KUASA PERDANA MENTERI
Manifesto PH telah menjanjikan pengurangan kuasa Eksekutif pada tangan Perdana Menteri. Penyalahgunaan kuasa oleh mantan Perdana Menteri sebelum ini menjadi fakta bahawa kuasa yang terlalu banyak tertumpu pada pejabat Perdana Menteri. Melainkan undang-undang dipinda dan parlimen diperkasakan semula, terutamanya proses pelantikan utama kerajaan, tidak ada jaminan PM selepas ini tidak akan menggunakan kuasa yang ada sekarang untuk berpaut kepada jawatannya dengan menaungi kesetiaan pemimpin dan pengundi, mengakibatkan wajah buruk kleptokrasi terjelma kembali. Struktur kuasa yang lebih serata dengan menghadkan penggal PM akan mewujudkan keamanan dan kestabilan yang lebih mudah diantara ahli politik yang bercita-cita tinggi dengan mewujudkan peluang untuk kemajuan dalam kerjaya politik.
4. SEGERAKAN REFORMASI INSTITUSI
Sejumlah janji manifesto yang dijanjikan yang perlu disegerakan pelaksanaannya tanpa bertangguh lagi adalah manifesto untuk mengukuhkan institusi awam utama seperti Suruhanjaya Pilihan Raya, Suruhanjaya Pencegahan Rasuah Malaysia, Suruhanjaya Pelantikan Kehakiman, Jabatan Audit Negara, Suruhanjaya Hak Asasi Manusia(SUHAKAM) dan Jabatan Peguam Negara. Pindaan perlembagaan diperlukan untuk penginstitusian institusi-institusi ini dengan bebas dan perkasa agar mereka dapat menjadi badan semak dan imbang yang berkesan kepada sistem kerajaan kita. Akta drakonian yang melanggar hak asasi di bawah Perkara 10 Perlembagaan Persekutuan wajib dimansuhkan segera serta undang-undang melawan perkauman dan bias gender juga perlu disemak semula untuk dipinda atau digubal di mana perlu.
5. UBAH SISTEM PILIHANRAYA YANG LEBIH INKLUSIF
Sistem pilihan raya kita secara FPTP digandingkan dengan masyarakat majmuk menggalakkan mentaliti menang dapat semua kalah dapat arang dalam kalangan ahli politik kita telah menghasilkan perbahasan politik yang ekstrim dan memecahbelahkan. Kami menggesa kerajaan dan semua pihak untuk memulakan dialog nasional bagi membincangkan untuk kita bergerak keluar daripada sistem FPTP dan menuju ke sistem kerusi Perwakilan Berkadaran berdasarkan Senarai-Parti(List-PR). Ini akan memastikan perwakilan yang lebih majmuk di dalam parlimen dan menghapuskan keperluan mereka untuk memainkan isu perkauman untuk menggerakkan pengundi. Kerusi Senarai Perwakilan Berkadaran juga dapat mengatasi perbalahan intra-gabungan untuk peruntukan kawasan pilihan raya yang biasa terjadi dengan sistem FPTP dengan membenarkan parti-parti gabungan bertanding secara terbuka dan secara sihat antara satu sama lain melalui undi parti, berbanding sebelum ini dengan cara sabotaj dan perancangan sulit. Senarai Perwakilan Berkadaran juga bukan sahaja dapat memberikan kuota kepada wanita dan kumpulan terpinggir, mandat kepada parti secara langsung juga dapat mengukuhkan parti politik dan menyukarkan untuk lompat parti. Ini adalah selari dengan aspirasi PH untuk membina negara yang lebih inklusif, progresif dan makmur.
Kami menggesa pimpinan kerajaan PH -Tun Dr Mahathir, Majlis Presiden PH dan Warisan untuk mengambil tindakan tanpa lengah lagi bagi mengembalikan keyakinan rakyat kepada kerajaan ini. Mesej yang jelas mesti dihantar kepada semua yang kebajikan negara dan agenda reformasi mendahului kepentingan peribadi dan parti.
PH hanya mempunyai kurang empat tahun dari tempoh sepenggal untuk mengotakan janji reformasi dan kemakmuran kepada pertiwi ini. Pulihkan kestabilan politik dan pentadbiran sekarang untuk tempoh penggal yang berbaki.
Dikeluarkan bersama oleh:
– Gabungan Pilihan Raya Bersih dan Adil (Bersih 2.0)
– Angkatan Belia Islam Malaysia (ABIM)
– Gabungan Bertindak Malaysia (GBM).

0

0

votes
Article Rating
Kongsikan artikel ini


TUN M TIADA PILIHAN, SETUJU MENETAPKAN TARIKH BERUNDUR ADALAH JALAN KETENANGAN BUATNYA

Semakin hari tampaknya semakin ramai yang tampil menggesa agar Tun Mahathir Mohamad segera menetapkan tarikh peralihan jawatan Perdana Menteri daripadanya kepada Anwar Ibrahim.
Selain blog ini antara yang kerap berbuat demikian serta pelbagai pihak yang lain lagi, hari ini tiga NGO turut membuat desakan yang sama.
Bersih 2.0, Angkatan Belia Islam Malaysia (ABIM) dan Gabungan Bertindak Malaysia (GBM) adalah tiga NGO terbaru yang sepakat menuntut Tun Mahathir agar segera menetapkan tarikh peralihan jawatan Perdana Menteri kepada Anwar bagi mengelakkkan berterusannya ketidaktentuan dan ketidakstabilan dalam PH dan juga negara.
Sesuai dengan janji Tun Mahathir yang mahu berkhidmat antara dua hingga tiga tahun sebagai Perdana Menteri, tiga NGO terbabit mahu peralihan kuasa mesti dilakukan sebelum Mei 2021.
Harus difahami bahawa ini bukanlah bermakna peralihan itu mesti dilakukan pada Mei 2021, sebaliknya tarikh tersebut adalah tarikh akhir peralihan kuasa yang dijanjikan itu selewat-lewatnya mesti dilakukan.
Tetapi, penetapan berhubung tarikh itu hendaklah dilakukan seberapa segera yang boleh oleh Tun Mahathir.
Menurut NGO terbabit, hanya dengan adanya ketetapan segera mengenai peralihan kuasa itu saja dapat mengelakkan ketidaktentuan dan khabar angin berterusan berhubung janji penyerahan kuasa kepada Anwar.
Berikutan permintaan, tuntutan dan desakan pelbagai pihak ini, Tun Mahathir, jika masih sayangkan PH dan mahu gabungan itu terus menjadi kerajaan yang stabil mentadbir negara ini, beliau tidak pilihan lain sebenarnya selain akur berhubung penetapan tarikh yang semakin banyak dituntut sekarang ini.
Perkara ini cuma perlu dibawa ke meja rundingan Majlis Presiden PH untuk dibincang dan diputuskan.
Jika Tun Mahathir mahu dua tahun, tetapkanlah segera tarikhnya.
Begitu juga jika beliau mahu dua setengah tahun atau tiga tahun bagi membolehkan pemimpin lantikannya dalam kerajaan terjamin mendapat pencen, biarlah perkara itu dibincang dan diputuskan dalam Majlis Presiden.
Namun, tarikh sebelum Mei 2021 adalah selewat-lewat tarikh peralihan kuasa itu mesti dilakukan.
Sebelum Mei 2021 boleh jadi Februari 2020, Mei 2020, Disember 2020 atau tarikh-tarikh lain yang asalkan sebelum Mei 2021.
Tarikh sebelum Mei 2021 bukan saja memadai untuk Tun Mahathir yang sudah berusia 94 tahun sekarang untuk berundur dan melakukan penyerahan jawatan, tetapi juga untuk memberi ruang kepada Anwar masa secukupnya mentadbir negara dan memperkenalkan dasar-dasar baru sebelum pilihanraya umum seterusnya.
Anwar tidak harus diberi masa terlalu singkat sebelum ketibaan PRU15 yang sepatutnya diadakan pada 2023 kerana ia akan mendatangkan kesulitan kepada PH meneruskan kesinambungan kuasanya.
Dengan menetapkan tarikh penyerahan jawatan dengan segera juga, ia sebenarnya adalah jalan ketenangan paling baik bagi Tun Mahathir di sebaliknya usia bonusnya yang bila-bila masa saja boleh dipanggil mengadap Ilahi.
Selepas menetapkan tarikh itu beliau boleh menumpukan sepenuh perhatiannya kepada kerja-kerja untuk negara sebagaimana janjinya sebelum ini tanpa perlu menyerabutkan lagi dirinya dengan persoalan-persoalan lain seperti mengadakan pertemuan rahsia dengan pemimpin barua UMNO, Pas, GPS dan lain-lain demi untuk melanjutkan lagi tempohnya sebagai Perdana Menteri.
Apa nak difikir-fikir lagi soal mahu menjadi Perdana Menteri dengan lebih lama?
Apakah masih belum puas dan tidak kenyang-kenyang dapat jadi Perdana Menteri selama 22 tahun bersama BN dan dua atau tiga tahun bersama PH?
Bukankah di penghujung usia, siapa saja, selalunya lebih memikir dan memilih jalan ketenangan untuk diri mereka?
(Shahbudindotcom 07/08/2019)

0

0

votes
Article Rating
Kongsikan artikel ini


TUN MAHATHIR DIMALUKAN OLEH PIMPINAN PARTI SENDIRI

Kejadian ini walaupun kecil dan terpencil, tetapi impaknya sangat besar kepada Bersatu sebagai sebuah parti kerajaan dan Pengerusinya, Tun Mahathir Mohamad kini memegang jawatan Perdana Menteri.
Sukar untuk kita memikirkan bagaimana seorang Ketua, Timbalan Ketua dan Naib Ketua Bahagian Bersatu Bagan Datuk, Perak boleh tergamak berpakat menjual dua daripada tiga lembu korban dengan alasan untuk membeli komputer dan membayar bil-bil pejabat parti.
Oleh kerana dua ekor sudah dijual, hanya seekor lembu saja akan disembelih untuk penduduk tempatan sempena Hari Raya Korban pada tahun lalu.
Kesemua tiga ekor lembu berkenaan adalah sumbangan Ahmad Faizal Azumu yang juga Menteri Besar Perak.
Apakah mereka ini tiada perasaan dan hati sebagai seorang muslim?
Kalau lembu itu disumbangkan untuk korban, maka ia adalah sepenuhnya untuk ibadah korban.
Dengan itu adalah haram menyelewengkannya atau menjual lembu-lembu berkenaan dengan duitnya pula digunakan untuk urusan kepentingan parti.
Adakah mereka ini jenis yang sudah biasa makan duit haram dan tidak boleh membezakan antara ibadah dan bukan ibadah?
Yang paling memalu dan mengaibkan, tindakan menjual lembu korban tersebut untuk membiayai urusan parti adalah suatu tamparan kepada Tun Mahathir selaku Perdana Menteri serta Bersatu secara keseluruhannya.
Bagaimana Bersatu mahu diyakini untuk membela dan jujur dalam membantu rakyat, jika lembu untuk korban pun boleh diselewengkan?
Bagaimana agaknya jika mereka ini diberi tanggungjawab dan amanah dalam projek bernilai berjuta-juta ringgit untuk kemudahan serta kepentingan rakyat?
Apakah jaminannya ia tidak diselewengkan juga?
Lebih daripada itu, kejadian ini turut menyerlahkan kelemahan Bersatu sebagai sebuah parti di mana Pengerusinya menjadi Perdana Menteri dan pemimpin parti itu juga memegang jawatan Menteri Besar Perak.
Apakah, dalam sibuk-sibuk Bersatu untuk berunding dengan segelintir barua dalam UMNO, Pas dan GPS untuk mereka menyokong perlanjutan tempoh Tun Mahathir sebagai Perdana Menteri, tetapi urusan parti sendiri di peringkat akar umbi tidak pernah dipeduli?
Apa sebenarnya keutamaan pimpinan tertinggi Bersatu – berkhidmat kepada rakyat dan menyediakan segala keperluan ke arah itu atau semata-mata untuk jawatan?
(Shahbudindotcom 07/08/2019)

0

0

votes
Article Rating
Kongsikan artikel ini


KALAU BUKAN NAJIB, KU LI ADALAH CALON PM GABUNGAN UMNO/PAS

Melihat kepada cara bagaimana Najib Razak ditonjol dan cuba dipulihkan imejnya sejak akhir-akhir ini, jelas beliau mahu dijadikan Perdana Menteri sekali lagi sekiranya gabungan BN dan Pas berjaya memenangi pilihanraya umum akan datang.
Lebih-lebih lagi Pas yang memang ada hubungan baik dengan Najib sejak dulu dilihat tiada halangan untuk menjadikan Pengerusi Lembaga Penasihat BN itu kembali sebagai Perdana Menteri sekali lagi.
Sekiranya usaha itu berjaya, bermakna Najib akan mengatasi pencapaian Tun Mahathir Mohamad dengan berjaya kembali sebagai Perdana Menteri hanya selepas lima tahun dikalahkan pada PRU14 lalu.
Meskipun Tun Mahathir tidak dikalahkan, tetapi kembalinya beliau menjadi Perdana Menteri buat kali kedua ialah selepas 15 tahun melepaskan jawatan tersebut.
Setidak-tidaknya dengan berjaya mencapai kedudukan itu, Najib tentu saja akan merasaakan dirinya lebih hebat berbanding Tun Mahathir.
Tetapi, Najib dalam waktu yang sama juga sedang berdepan dengan banyak pertuduhan di mahkamah yang memungkinkannya akan merengkok di penjara lebih dulu sebelum itu.
Ramai yang percaya, selepas tidak mendengar nasihatnya, kemudian menjatuhkannya, Tun Mahathir dikatakan pasti akan menyumbat Najib ke dalam penjara.
Lagi pun, berhubung skandal 1MDB, memang itulah janji Tun Mahathir kepada rakyat Malaysia sebelum PRU14 yang lalu.
Dengan demikian, meskipun gabungan UMNO dan Pas dilihat ada kemungkinan untuk menang PRU15 akan datang, khususnya jika Tun Mahathir memungkiri janji peralihan kuasa kepada Anwar Ibrahim, penjara adalah halangan yang tidak membolehkan Najib kembali sebagai Perdana Menteri.
Berbeza dengan Zahid Hamidi, walaupun kini merupakan Presiden UMNO, beliau dikatakan bukanlah merupakan calon Perdana Menteri pilihan.
Sebaliknya, jika gabungan UMNO dan Pas kembali menguasai kerajaan, Zahid Hamidi hanya akan kembali memegang jawatan lamanya iaitu Timbalan Perdana Menteri.
Bagaimanapun, sama seperti Najib, halangan besar di depannya juga ialah penjara.
Malah dengan pertuduhan yang lebih banyak dihadapinya berbanding Najib, kemungkinan beliau lebih dulu atau lebih lama masuk penjara adalah paling mungkin sekali.
Jika keadaan itu berlaku, calon seterusnya untuk menjadi Perdana Menteri pilihan gabungan BN dan Pas ialah Tengku Razaleigh Hamzah yang kini memegang jawatan Pengerusi Jemaah Penasihat UMNO.
Ku Li dikatakan bukan saja satu-satunya calon yang dianggap lebih layak selain Najib, malah juga satu-satunya yang tiada masalah untuk diterima oleh Pas.
Berbanding pemimpin UMNO yang lain yang turut berkeinginan untuk menjadi Perdana Menteri, masalah mereka ialah tidak mempunyai hubungan yang baik dengan Pas yang kini dianggap komponen penting dalam kempen menyatupadukan ummah yang ditaja kedua-dua parti itu.
Tidak mustahil jika pemimpin lain yang ditonjolkan sebagai calon Perdana Menteri, hubungan UMNO dengan Pas tidak lagi sekukuh seperti sekarang.
Hanya Najib atau Ku Li sebagai bakal Perdana Menteri yang bukan saja dapat diterima baik oleh Pas, tetapi juga dirasakan lebih baik untuk “dijual” kepada pengundi.
Masalahnya, baik Najib atau Ku Li, kedua-duanya adalah pemimpin yang paling tidak dikehendaki oleh Tun Mahathir untuk menjadi Perdana Menteri.
Tetapi, dengan rating Tun Mahathir makin merosot di hati pengundi ketika ini, kekalnya beliau sehingga PRU15 juga akan memudahkan lagi kemenangan gabungan BN dan Pas untuk mengalahkan PH.
(Shahbudindotcom 08/08/2019)

0

0

votes
Article Rating
Kongsikan artikel ini


KEDUDUKAN MB, SPEAKER SELANGOR KEKAL

Pakatan Harapan Negeri Selangor mengulangi tekad dan keazaman untuk memastikan Negeri Selangor Darul Ehsan terus maju sebagai sebuah Negeri Pintar Terulung menjelang 2025 (Premier Smart State) selain dari mengutamakan agenda memberdayakan rakyat agar berkeupayaan mendepani segala cabaran yang mendatang terutamanya berkaitan dengan pembangunan sosio-ekonomi negeri ini.
Kami bertekad untuk meneruskan usaha menggarap dan melaksanakan polisi-polisi yang akan melonjakkan pertumbuhan ekonomi negeri serta memastikan kebajikan rakyat terbela.
Justeru amatlah mustahak kesentosaan, ketenteraman serta kestabilan negeri ini dipelihara demi aspirasi pembangunan ekonomi negeri dan juga kemaslahatan rakyat.
Oleh kerana itu, Pakatan Harapan Negeri Selangor menzahirkan sokongan padu dan sepenuh keyakinan terhadap YAB Tuan Haji Amirudin Shari sebagai Dato’ Menteri Besar Selangor serta Pengerusi Pakatan Harapan Selangor.
Sokongan dan keyakinan ini juga ditujukan pentadbiran yang diterajui beliau yang berkeupayaan memimpin Negeri Selangor ke satu aras kemajuan yang lebih tinggi sekaligus menjamin kemaslahatan rakyat negeri ini.
Pakatan Harapan Selangor turut menolak sekeras-kerasnya desas-desus yang ditimbulkan akhir-akhir ini terutamanya melibatkan usaha menggantikan Speaker Dewan Negeri Selangor, keretakan hubungan parti komponen dan juga usaha menggugat kepimpinan YAB Tuan Haji Amirudin Shari.
Desas-desus ini mempunyai agenda jahat dari musuh politik bagi memecahbelahkan perpaduan dan keharmonian dalam Pakatan Harapan Selangor.
Kami sepakat bagi meneruskan gerak kerja dalam melaksanakan agenda untuk manfaat rakyat dan Negeri Selangor Darul Ehsan.
Dipersetujui Bersama,
Pengerusi Parti Keadilan Rakyat (KEADILAN) Selangor
Pengerusi Parti Tindakan Demokratik (DAP) Selangor
Pengerusi Parti Amanah Negara (AMANAH) Selangor
Pengerusi Parti Pribumi Bersatu Malaysia (BERSATU) Selangor
Tarikh: 8 Ogos 2019.

0

0

votes
Article Rating
Kongsikan artikel ini


BENARKAH NAJIB SASARAN PENEMBAK TEPAT?

Najib Razak hari ini tampil memberikan bukti-bukti berhubung dakwaannya sebelum ini bahawa pejabatnya di Pekan pernah menjadi sasaran penembak tepat atau sniper.
Gambar kesan tembakan dan salinan laporan polis berhubung kejadian itu juga turut disertakan.
Kata Najib sebelum ini, ketika kejadian tembakan yang mengenai tepi kaca bilik pejabatnya di Pejabat UMNO Pekan, beliau tiada di pejabat dan tembakan tersebut seolah-olah berupa amaran kepadanya.
Katanya lagi, sejak itu juga, atas nasihat polis, kawalan keselamatan keatasnya telah diperketatkan lagi.
Begitu pun, tambah bekas Perdana Menteri itu, kejadian yang berlaku pada 2017 tersebut gagal dikesan oleh pihak polis siapa yang bertanggungjawab melakukannya.
Di sebalik ada laporan polis dibuat, persoalan ramai ialah kenapa baru sekarang perkara ini didedahkan?
Betulkan kejadian itu dilakukan oleh penembak tepat atau sniper?
Bagaimanapun, jika benar seperti dakwaan awal Najib bahawa tembakan itu dilakukan oleh penembak tepat atau sniper, beberapa kemusykilan timbul di sini.
Pertama, penembak tepat jarang tersasar daripada target yang mereka disasarkan. Selalunya tembakan mereka adalah tepat.
Kemungkinan mangsa tersasar dan terlepas daripada tembakan barangkali hanya 0.1 peratus saja.
Kedua, penembak tepat tidak melepaskan tembakan ketika diketahui sasaran tidak berada di tempat yang disasarkan.
Sniper tidak suka membuang peluru, membuang peluru adalah penembak amatur.
Ketiga, penembak tepat tidak akan sesekali melepaskan tembakan amaran. Memberi amaran bukan mainan mereka. Matlamat mereka ialah mati di robek peluru.
Tetapi, ketiga-tiga perkara di atas ada dalam kes yang melibatkan Najib – tembakan tidak mengenai sasaran, tembakan dilepaskan ketika Najib tiada di tempat tersebut dan ia disebut seolah-olah sebagai amaran.
Oleh itu, benarkah ia tembakan yang dilakukan oleh penembak tepat?
Atau barangkali ia hanya kelakuan oleh mereka yang baru belajar menembak, atau pun hanya peluru sesat yang kebetulan terkena Pejabat UMNO Pekan?
(Shahbudindotcom 09/08/2019)

0

0

votes
Article Rating
Kongsikan artikel ini


SIA2 HARAPKAN UMNO, SAMPAI MASANYA BERSATU JADI PEMILIK BARU UTUSAN

Berikutan sudah beberapa kali pekerja Utusan berdepan kelewatan pembayaran gaji, ramai yang melontarkan gesaan agar para pemimpin UMNO yang kaya raya dengan pelbagai nikmat jawatan yang pernah disandang dalam kerajaan sebelum ini tampil menghulurkan bantuan.
Kata mereka, dalam keadaan pekerja Utusan berdepan kesusahan sehingga ada yang menggantikan susu dengan sirap untuk anak-anak yang kelaparan, para pemimpin UMNO sepatutnya segera menunjukkan keprihatinan mereka.
Apatah lagi, esok adalah Hari Raya Aidil Adha dan tentulah sesuatu yang menyeksakan apabila mereka menyambut hari kegembiraan dengan tiada wang di poket masing-masing.
Selama UMNO menjadi kerajaan, Utusan adalah akhbar yang sentiasa membela dan mempertahankan para pemimpinnya, biar pun kadang-kadang pemimpin yang dipertahankan itu tidaklah sesuci mana.
Serangan Utusan kepada pembangkang juga boleh dikira konsisten, walau pun kerapkali mereka yang diserang itu bukanlah lebih jahat daripada pemimpin UMNO yang dibela itu.
Tetapi, itulah pendirian Utusan. Sesuai dengan tuan mereka adalah UMNO, apa saja dilakukan oleh pemimpin UMNO adalah betul belaka di mata Utusan.
Tambahan lagi, ketika UMNO menjadi tulang belakang kerajaan yang mentadbir negara. Bagi Utusan, membela UMNO dan para para pemimpinnya sama seperti mempertahankan kerajaan.
Tetapi, tidak sampai setahun selepas UMNO hilang kuasa, nasib pekerja Utusan mula berubah. Saiz pekerja dikecilkan, pampasan yang sepatutnya dibayar kepada pekerja yang memilih berhenti secara sukarela ditangguh-tangguh, manakala yang terus bekerja, mula-mula lewat menerima gaji dan kini langsung tidak dibayar apa-apa.
Dalam hal ini, ketidakpedulian UMNO dan para pemimpinnya terhadap nasib pekerja Utusan adalah sesuatu yang amat menyedihkan sekali.
Kenapa tiada seorang pun pemimpin UMNO datang berjumpa dan menziarahi pekerja Utusan di saat-saat mereka kesempitan sekarang?
Lupakah mereka kepada jasa Utusan selama ini?
Apakah hanya semasa menjadi kerajaan saja UMNO dan pemimpinnya dapat membantu Utusan, sedangkan para pemimpin UMNO diketahui ramai yang masih kaya-raya?
Mereka yang pernah mendapat jawatan dalam kerajaan dan liputan publisiti Utusan, sepatutnya sekaranglah menunjukkan keprihatinan dan pertolongan.
Utusan adalah milik UMNO dan UMNO kini sedang berusaha untuk menjadi kerajaan semula, tetapi dalam UMNO giat menyerang PH dan kerajaan, mereka juga tentunya bukan pilihan untuk diberi kemenangan dalam PRU akan datang kiranya gagal membantu pekerja syarikat miliknya sendiri seperti Utusan ini.
Gagal membantu Utusan adalah lambang kegagalan mutlak UMNO sebagai sebuah entiti perjuangan. MCA dan MIC pun jadi pembangkang juga, tapi adakah kita dengar pekerja syarikat milik kedua-dua parti itu ditimpa malang seperti pekerja Utusan?
Oleh itu, jika berterusan begini, lebih baik UMNO lepaskan saja pemilikan sahamnya kepada Bersatu, sebuah parti komponen dalam PH. Tiada guna UMNO terus menguasai Utusan, jika pekerjanya tiada wang untuk perbelanjaan seharian dan menyara kehidupan, di sebalik parti itu mahu kembali menjadi kerajaan.
UMNO sehingga ini terbukti gagal membela Utusan. Bukan parti itu atau para pemimpinnya tiada wang untuk membantu, masalahnya keprihatinan mereka yang jelas tiada. UMNO tidak harus bangga dan ego memiliki Utusan, tetapi di masa yang sama gagal menghulurkan bantuan.
Dengan Utusan bertukar tuan kepada Bersatu, ia dipercayai boleh kembali bernyawa. Bersatu adalah sebahagian daripada kerajaan, tentu lebih mudah menyusun dana menghidupkan syarikat media itu.
Lagi pun, Bersatu masih tiada struktur media yang tersusun untuk perjuangan masa depan dan menghadapi PRU akan datang. Bersatu tidak banyak berbeza dengan UMNO, dengan itu Utusan tidak akan berdepan sebarang masalah jika dimiliki parti itu.
Cuma, jika setelah dimiliki Bersatu nanti dan ada pekerja Utusan yang masih berhati UMNO, mereka boleh saja berhenti dan memilih haluan sendiri.
Yang boleh berubah dan sedia menyesuaikan diri, tiada masalah untuk terus kekal bersama Utusan.
Tetapi, sebagai pemilik baru, peneraju dan sebahagian ketua meja sedia ada semestinya wajib ditukar dengan orang baru.
Yang penting, Utusan mampu terus bernyawa dan sebahagian besar pekerjanya boleh meneruskan kehidupan dan membeli susu seperti biasa.
(Shahbudindotcom 10/08/2019)

0

0

votes
Article Rating
Kongsikan artikel ini


SYABAS LIM KIT SIANG!!!

Di bawah ini adalah petikan sidang akhbar yang diadakan oleh Lim Kit Kit Siang berikutan wujudnya bantahan, malah ejekan terhadapnya di kawasan Parlimennya sendiri berhubung pendiriannya mempertahankan pengenalan tulisan jawi di sekolah rendah venakukar.
Kerajaan sebelum ini memutuskan akan mengkhususkan tiga muka surat dan bukannya enam seperti rancangan asal dalam buku teks itu serta menjadikannya sebagai pilihan selepas bantahan kuat daripada masyarakat bukan Melayu.
Bagaimanapun, masih terdapat beberapa penduduk di kawasan berkenaan yang masih tidak berpuas hati dengan Kit Siang ketika beliau berusaha menjelaskan perkara tersebut malam tadi.
Beliau dalam sidang akhbarnya jelas mempertahankan pendiriannya dengan hujah-hujah yang bernas dan sepatutnya tiada masalah untuk diterima oleh masyarakat Cina di negara ini.
Dengan jiwa Malaysianya yang mengkagumkan itu, syabas diucapkan kepada beliau.
Bacalah dengan hati dan minda yang terbuka apa yang diperkatakan beliau seperti disiarkan dibawah ini:-
Supremo DAP merangkap Ahli Parlimen Iskandar Puteri, Lim Kit Siang mempertahankan pendiriannya berhubung pengenalan tulisan Jawi dan seni khat dalam buku teks Tahun 4 Bahasa Malaysia meskipun diejek hadirin program di kawasannya semalam.
“Orang Cina, Melayu dan India takut satu sama lain dan hidup dalam ketakutan. Kita mesti mempunyai keyakinan untuk membina Malaysia yang hebat bersama-sama.
“Kita berada dalam keadaan di mana orang Melayu takut kepada orang Cina dan Cina takut kepada Melayu.
“Dulu, DAP dituduh cuba menghancurkan orang Melayu dan sekarang DAP dituduh mengkhianati orang Cina.
“Kita perlu keluar dari (perspektif) ini. Budaya kita tidak boleh hilang begitu mudah … Jika hanya tiga muka surat (pengenalan tulisan Jawi) boleh membuat budaya Cina hilang, maka saya fikir ada yang tak kena,” kata Kit Siang.
Bagaimanapun, Lim mengakui tentang kegelisahan masyarakat bukan Melayu tetapi berkata terdapat juga keperluan untuk menggunakan perspektif yang lebih luas.
Beliau berkata DAP secara konsisten menentang sebarang percubaan asimilasi tetapi pada masa yang sama turut menolak pengasingan.
Integrasi, katanya, adalah cara untuk ke hadapan.
Beliau menambah, empat tamadun yang hebat adalah Cina, India, Islam dan Barat dan kekuatannya harus diperolehi untuk mencipta negara Malaysia.
“Jika Jawi diperkenalkan ke sekolah rendah Cina tanpa paksaan atau peperiksaan dan juga orang Melayu boleh belajar kaligrafi Cina tanpa paksaan atau peperiksaan, saya tidak melihatnya sebagai perkembangan negatif.
“Kita mahu semua kaum lebih memahami antara satu sama lain.
“Saya tidak menyalahkan sesiapa tapi kita ingin mengatakan bahawa ia sudah diperkenalkan sebelum ini, saya berpendapat bahawa kita perlu melihat perkara itu melalui perspektif yang lebih luas,” tegasnya lagi.

0

0

votes
Article Rating
Kongsikan artikel ini


JANGAN SEMUA PERKARA DIKAITKAN DENGAN PERKAUMAN

Sambutan Hari Raya Aidil Adha semalam, selain dipenuhi dengan cerita ibadah korban di sana sini, turut menjadi perhatian ramai ialah kisah kematian seorang lelaki akibat kemalangan di Lebuhraya Kuala Lumpur-Seremban.
Seorang lelaki Melayu meninggal dunia selepas berselisih faham dengan lelaki Cina di mana ada dakwaan mengatakan telah berlaku pergelutan serta pukulan di antara kedua-duanya.
Oleh kerana yang meninggal dunia adalah Melayu, manakala yang menyebabkan kematian pula adalah Cina, maka dengan mudah kes ini menjadi isu perkauman.
Sepanjang semalam sehinggalah hari ini, banyak sekali komen-komen di media sosial mengenai kejadian itu yang rata-rata menjurus kepada soal kaum.
Ramai yang mahu lelaki Cina itu dihukum atas tuduhan membunuh sebagai suatu keadilan kepada kematian lelaki Melayu tersebut.
Memang benar kita mahu keadilan, tetapi kejadian ini tidak harus dikaitkan dengan soal kaum. Ini adalah masalah individu atau manusia biasa.
Sesiapa saja, tidak kira bangsa, memang selalu kelihatan naik emosi apabila berada di dalam kenderaan. Mereka mudah marah atau naik angin hanya atas perkara-perkara kecil yang kadangkala bukanlah disengajakan.
Selalunya mereka bukan marah kepada orang berlainan bangsa, malah kerap juga Melayu marah kepada Melayu, Cina marah kepada Cina dan India marah kepada India.
Asal saja ada tindakan yang tidak disenangi seperti tidak memberi signal, memotong laju di sebelah kiri dan sebagainya, mereka mudah saja marah dan naik angin di jalanraya.
Kejadian semalam hanya kebetulan melibatkan orang berlainan bangsa. Jika Melayu dengan Melayu, Cina dengan Cina atau India dengan India, tiada jaminan pun kejadian semalam tidak berlaku.
Tetapi, oleh kerana ia melibatkan Cina dengan Melayu, ramai orang suka mengaitkannya dengan isu perkauman.
Ini adalah sesuatu yang malang dalam negara berbilang kaum seperti negara kita di mana jika kejadian seperti semalam berlaku sesama Melayu, sesama Cina atau sesama India saja baru ia tidak dikaitkan dengan perkauman dan semua orang diam daripada memberi komen.
Sampai bila kita mahu menjuruskan kejadian seperti ini dengan perkauman?
Tidak bolehkah kita bersikap rasional dengan menyedari perubahan sikap manusia menjadi ganas di jalanraya atau di dalam kenderaan tidak sama sekali disebabkan oleh bangsa, malah tidak juga kerana agama?
Tindakan mengaitkan sesuatu kejadian dengan elemen perkauman hanya akan memburukkan lagi, bukan saja jiwa kita, malah kehidupan seterusnya di negara ini.
Sementara yang didakwa menyebabkan kematian sudah pun ditahan reman, sebaiknya kita serahkan saja kepada pihak polis melakukan siasatan menyeluruh mengenai punca kejadian, sebab kematian, selain memanggil saksi-saksi yang relevan.
Ramai yang menulis dan memberi komen negatif di media sosial pun bukannya berada di tempat kejadian atau melihat dengan mata sendiri apa yang berlaku.
Mereka hanyalah tukang tambah atau memercikkan minyak perkauman semata-mata.
Maka, sempena Hari Raya Aidil Adha ini, marilah kita semua tuluskan hati dan serahkan kepada pihak berkuasa menjalankan kerja mereka tanpa kita masuk campur dengan sesuatu yang tidak perlu.
Apa yang kita semua harapkan, siasatan hendaklah dilakukan secara adil dan menyeluruh serta hukuman yang tegas hendaklah diambil tanpa mengira siapa dan kaum mana yang melakukannya.
(Shahbudindotcom 12/08/2019)

0

0

votes
Article Rating
Kongsikan artikel ini


KENAPA BULAN KEMERDEKAAN TAHUN INI LESU?

Hari ini sudah 13 haribulan Ogos, bermakna tidak lama lagi kita rakyat Malaysia akan menyambut ulangtahun kemerdekaan negara pada 31 Ogos.
Tahun ini negara akan menyambut hari kemerdekaan negara yang ke-62.
Tetapi, apa yang kita rasa pada tahun ini menjelang ketibaan tarikh 31 Ogos?
Kenapa tiada sambutan bulan kemerdekaan?
Kenapa tiada kempen memasang bendera di kenderaan dan juga kediaman?
Melihat kepada pelbagai isu perkauman dan agama yang semakin banyak melintas dalam negara kebelakangan ini, tentu sebahagian besar daripada kita berasa rimas dengannya.
Lebih-lebih ia berlaku di bulan kemerdekaan di mana kita semua sepatutnya bersatu hati meraikan persamaan serta meminimakan segala perbezaan yang ada.
Kita tidak akan mampu bergerak ke depan dan menuju kemajuan jika sentiasa dibebankan dengan isu perkauman dan agama yang sempit dan memualkan sebegini.
Dalam hal ini, selain menteri yang bertanggungjawab terhadap perpaduan yang ternyata gagal dalam peranannya, kenapa menteri berkaitan komunikasi dan multimedia yang biasanya dipertanggungjawabkan dalam perkara sambutan kemerdekaan juga seolah-olah tiada berperanan?
Apakah erti kemerdekaan pada tahun ini jika sambutannya ketika negara lebih diselubungi dengan isu perkauman dan agama yang sempit dan keterlaluan?
(Shahbudindotcom 13/08/2019)

0

0

votes
Article Rating
Kongsikan artikel ini


YANG MANA SATU PAS MAHU?

Susulan beberapa perkembangan politik yang berlaku dalam PH kebelakangan ini, Pas barangkali paling banyak cuba campurtangan dan memberi saranan.
Lebih melucukan, semua saranan itu dinyatakan oleh pemimpin yang sama, Tuan Ibrahim Tuan Man selaku pemimpin nombor dua dalam Pas.
Mula-mula, beliau menyarankan agar Parlimen dibubarkan bagi membolehkan kepimpinan baru menerajui negara.
Katanya, hanya kepimpinan baru dapat membawa kestabilan kepada negara ketika ini.
Kemudian, Tuan Ibrahim tampil menyarankan agar wakil DAP meletakkan jawatan daripada kerajaan.
Terbaru, beliau menyarankan agar Perdana Menteri merombak kabinet yang ada sekarang.
Katanya, berikutan konflik yang dicetuskan oleh Dong Zong, kini adalah waktu yang sesuai untuk Tun Mahathir Mohamad melakukan rombakan kabinet.
Hanya dalam tempoh tidak sampai sebulan, ada tiga saranan daripada Pas.
Apa yang Pas mahu sebenarnya?
Bubar Parlimen, wakil DAP letak jawatan dalam kerajaan atau Tun Mahathir rombak kabinet?
Kenapa Pas tidak konsisten dengan satu kehendak saja?
(Shahbudindotcom 13/08/2019)

0

0

votes
Article Rating
Kongsikan artikel ini


APAKAH PERDANA MENTERI TIDAK PUNYA KUASA?

Mempertahankan kerajaan atas dakwaan menipu daripada menggunakan dana awam untuk projek kereta nasional ketiga, Tun Mahathir Mohamad berkata, bukan beliau yang meluluskan perkara itu.
Katanya, agensi kerajaan mungkin berminat dalam projek nasional yang dikendalikan oleh DreamEDGE itu selepas melihat kemampuan serta keupayaannya.
“Saya syak syarikat DreamEDGE lakukan banyak perkara dan dilihat berkeupayaan melakukannya.
“Maka, agensi kerajaan lain berminat untuk turut mengambil bahagian.
“Bagaimanapun, bukan saya luluskan tetapi ia sudah dilakukan. Jadi, tidak ada apa-apa yang saya boleh katakan lagi,” tegas Tun Mahathir.
Ketika mengumumkan projek kereta nasional ketiga sebelum ini, Tun Mahathir berkali-kali mengatakan ia tidak akan menggunakan dana awam, sebaliknya melalui sumber kewangan syarikat swasta sepenuhnya.
Menurut beliau, hasrat kerajaan memperkenalkan projek kereta nasional ketiga itu adalah untuk merangsang industri automotif negara agar Malaysia tidak ketinggalan di belakang.
Menteri Kewangan, Lim Guan Eng serta Menteri Perdagangan Antarabangsa dan Industri, Darell Leiking sebelum ini turut mengesahkan projek itu akan menggunakan 100 peratus dana swasta dan tidak melibatkan wang kerajaan.
Tetapi, Presiden MCA, Wee Ka Siong kemudiannya mendedahkan, DreamEDGE adalah syarikat yang pemegang saham terbesarnya ialah VentureTech Sdn Bhd.
Kata Ka Siong lagi, VentureTech adalah 100 peratus milik MIGHT dan MIGHT pula 100 peratus milik kerajaan.
Jadi, adakah ini bukan duit kerajaan? Soal Ka Siong.
Selain itu, jika kita masih ingat, kerajaan juga pernah mengumumkan peruntukan RM20 juta untuk penyelidikan dan pembangunan projek kereta nasional ketiga itu.
Walaupun DreamEDGE ada tampil menyatakan angka yang disebut oleh Ka Siong itu tidak berapa tepat, namun pengakuan Tun Mahathir dengan sendirinya telah mengesahkan memang ada agensi kerajaan terlibat dan dana awam digunakan untuk projek tersebut.
Kenapa kerajaan tidak bersikap jujur kepada rakyat?
Yang lebih memalukan lagi ialah pengakuan Tun Mahathir bahawa bukan beliau yang terlibat sehingga terjadinya pemungkiran janji di mana ada agensi kerajaan dan dana awam digunakan untuk projek kerata nasional ketiga itu.
Maka, siapa yang terlibat?
Adakah ia keputusan yang dibuat oleh Lim Guan Eng dan Darell Leiking?
Adakah Lim Guan Eng dan Darell Leiking tidak merujuk atau membuat keputusan membelakangkan Tun Mahathir selaku Perdana Menteri?
Bukankah sepatutnya projek kereta nasional ini dibincangkan dalam mesyuarat kabinet sebelum diluluskan?
Pertanyaan lain, setelah mengetahui ada agensi kerajaan dan dana awam dilibatkan dalam projek tersebut dan ia jelas tidak seperti mana yang dijanjikan kepada rakyat sebelum ini, apakah Perdana Menteri tidak boleh berbuat apa-apa untuk membetulkannya?
Apakah Perdana Menteri kita tiada kuasa atau semua ini hanya helah belaka?
(Shahbudindotcom 14/08/2019)

0

0

votes
Article Rating
Kongsikan artikel ini


CAMPURI HAL EHWAL NEGARA, TIADA ALASAN LAGI TUN M NAK PERTAHAN ZAKIR NAIK

Perdana Menteri, Tun Mahathir Mohamad sebelum ini berkeras untuk mempertahankan Zakir Naik agar terus tinggal di negara ini.
Katanya, walaupun dalam keadaan diluah mati emak, ditelan mati bapa, tetapi pendakwah itu perlu dibenarkan tinggal di negara ini.
“Kita tidak akan menghantarnya balik ke India kerana beliau berisiko akan dibunuh jika kita berbuat demikian,” tambah Tun Mahathir.
Begitu pun, Tun Mahathir mengalu-alukan jika ada negara lain yang sedia menerima Zakir Naik.
Ketegasan Tun Mahathir dalam membela Zakir Naik itu segera mengundang pujian banyak pihak kerana ia dilihat keputusan yang amat tepat sekali.
Namun demikian, kenyataan terbaru Zakir Naik mengenai orang Cina telah melanggar sempadan yang sepatutnya atas kapasiti beliau yang hanya merupakan penduduk tetap atau bertaraf PR saja di negara ini.
“… Malaysia menjadi Muslim sepenuhnya. Kemudian Cina datang, India datang, orang Inggeris (British) datang. Mereka adalah tetamu baru kita.
“Kamu tahu tak ada orang yang panggil saya seorang tetamu?
“Jadi saya kata, sebelum saya (datang), kaum Cina adalah tetamu. Jika kamu mahu tetamu baru keluar, minta tetamu lama pulang dahulu,” demikian antara kata-kata yang diungkapkan Zakir Naik.
Sebagai penduduk tetap, adalah salah Zakir memberi kenyataan demikian kerana ia dianggap mencampuri hal ehwal dalaman Malaysia, tak kira mereka yang disasarkannya itu Melayu, Cina atau India.
Apa lagi dengan kenyataan berbaur keangkuhan yang menggambarkan seolah-olah dirinya lebih istimewa berbanding orang Cina yang jelas merupakan warganegara di negara ini.
Sedarkah Zakir Naik bahawa beliau hanya bertaraf PR sahaja, manakala orang Cina yang dimaksudkannya itu adalah warganegara Malaysia yang sah?
Selain mencampuri soal dalam negara, kenyataan Zakir Naik itu juga hanya mengundang perpecahan dan merosakkan perpaduan rakyat berbilang kaum di negara ini jika beliau dibenarkan terus tinggal di negara ini, sedangkan kebenaran mengizinkannya tinggal di Malaysia lebih kerana faktor simpati serta kasihan semata-mata.
Dengan itu, adalah tidak berbaloi, malah sia-sia saja jika Tun Mahathir mahu terus mempertahan dan mengizinkan Zakir Naik tinggal di negara ini.
Risiko perpecahan dan rosaknya perpaduan berbilang kaum yang dicetuskannya adalah lebih besar berbanding melindunginya atas kerja dakwah yang dilakukannya.
Kepada Tun Mahathir, jika tidak mahu mengancam nyawa Zakir Naik dengan menghantarnya pulang ke India, usaha mesti dimulakan daripada sekarang untuk memindahkannya ke mana-mana negara yang lain.
Mengusir dan tidak membiarkannya merosakkan keharmonian negara ini bukan saja satu-satunya pilihan yang tinggal bagi Tun Mahathir, malah untuk mengelakkan Perdana Menteri terus terbeban melindunginya kerana pemimpin Bersatu sendiri sudah mula tidak senang dengan keberadaannya di negara ini.
(Shahbudindotcom 14/08/2019)

0

0

votes
Article Rating
Kongsikan artikel ini